text:
Dagiti kasapulan tapno nasamay ti idedengngeg.
1. Panunoten ti sumaruno a sawen ti agsasao. No ania ti sumaruno nga ibagana, ipalawagna, isalaysayna, irekomendana, ibutaktakna, kapanunotanna ken dadduma pay.
2 Analisaren a nalaing dagiti dadduma pay a kayat a sawen dagiti ibagbaga ti agsasao lalo kadagiti binatog wenno balikas nga addaan iti dua ken ad-adu pay a kaipapanan kas kadagiti pigura dagiti balikas wenno dagiti binatog ken idioma.
3. Ikkan iti kaipapanan dagiti panagbaliwbaliw ti tono ti agsasao, ti timekna, ti ekspresion ti rupana, kumpas dagiti imana ken dadduma pay a gunay ti bagina ken parpartes ti bagina a posible a pakaalaan iti mensahe ken panagbaliw ti mensahe ken kaipapanan ti dengdenggen.
4. Paglantipen ti isip ken ti ibagbaga ti agsasao ket ammuen a nalaing no ania dagiti napapateg a banag a nasken nga unaen ken ikkan iti importansia.
5. Timbangen iti isip no umno met laeng wenno saan, nainkalintegan wenno maiparbeng la unay ti ibagbaga ti agsasao.
6. Panagpanunot iti mainayon pay a kapanunotan iti nasaon ti agsasao (no adda).
Dagiti elemento a makaimpluensia iti panagdengngeg
1. oras
2. channel
3. edad
4. kultura
5. konsepto
6. karirikna
Oras. Makaepekto daytoy no adda panagkamtud wenno kinaawanen iti tiempo ti dumngeg isu a kasapulanen ti panangputedna iti idedengngegna. Wenno kas pagarigan adda kayat nga ibaga ti maysa ngem agdardaras met ti pangibagaanna, posible a saan pay a denggen ti naudi dayta ket mangilatang iti kanito nga inna denggen. Pannakaikeddeng pay ti panawen ti maysa nga epektona.
Channel. Daytoy ti dalan wenno pagtaudan ti dengdenggen. Kas pagarigan koma, no manipud iti mikropono nga agrarek, radio nga agar-arasaas, telebision a nalawlawag pay a denggen dagiti adu nga agun-uni nga andidit, wenno agpaparaw ti pagtataudan iti dengdenggen, agpatingga laeng iti abut ti agong ti agdengdengngeg. Siempre, makaapekto iti panagdengngeg dagitoy a pagtaudan ti mensahe. Iti ababa pannao, nasken a nalawag a mangngeg ti mensahe tapno nalawlawag met laeng a maawatan ken maikkan iti interpretasion.
Edad. Adda kadi epekto ti edad iti idedengngeg? “Ay, ubing, dika pay la a dumdumngeg ditoy ta saritaan iti manakman.” “Saritaan laeng ti addaan nakemna daytoy.” (Ngem uray no addaanen iti edad no bayanggudaw ti utekna, dina la ketdi maawatan ti saritaan.) No dagiti nataenganen ti agsasao, natural nga adda epektona kadagiti agtutubo a dumdumngeg. Kasta met a saan a maawatan dagiti oldies dagiti agtutubo, lalo no agsasaodan kadagiti slanguage. Lalo no agaramat dagiti nataengan kadagiti nauuneg a kaipapanan ken balikas wenno kadagiti pangngarig a narigat a magaw-at. Agkurang pay ngamin iti padas dagiti ubbing ket no daytoy ti ipangngarig ti nataengan, kuna ngarud a saan nga agsabat ti kapanunotan ti mangit-ited iti mensahe ken ti umawat. Makuna ngarud ditoy ti kinaadda ti level ti kapanunotan tapno agkatunosan ti agsasao ken ti dumdumngeg.
Kultura. No agsupadi ti kultura, posible nga addaan iti interes ti dumdumngeg a mangammo iti sabali. Ta dakkel nga ilgat kadagiti dumdumngeg ti pannakangngegna iti kabarbaro a wagas, damag, wenno impormasion iti sabali a puli ken kultura. Ngamin, kangrunaan a maparnuay ditoy ti panagsisinnukat ti kapanunotan ken panagdidinnilig iti aramid ken kapanunotan ti tunggal maysa. Kitaen laengen daytoy: iti Cordillera, puoran ti partien a manok ken baboy idinto a malamaw ken makuskosan iti kapatagan. Iti laengen panaglutuan iti pinakbet, agduduman ti wagas: pinakbet nga addaan iti karabasa ken pinakbet nga awanan iti karabasa; pinakbet nga inggisa iti bugguong nga aramang ken pinakbet a nasegsegan iti bugguong a monamon; pinakbet a kamatis ti naaramat ken pinakbet a tomato sauce ti naaramat. Ditoy a tumaud ti panagdidinnilig ken panagsisinnukat iti kapanunotan, umawat ti dumdumngeg iti makay-ayo ken kabarbaro nga impormasion a mangited kenkuana iti interes a mangammo kadakuada.
Konsepto. Konsepto iti bukod a bagi. Dakkel ti epekto daytoy. Kas pagarigan ta addaan iti nangato a timid daydiay agsasao, siempre saan a denggen dagiti nalaka met a mapasugkian. Wenno maysa a tsismosa wenno tsismoso ti agsasao, siempre, saanka a dumngeg wenno mangliklikka no saanka a mahilig a dumngeg kadagiti kakastoy a banag. Individual difference kunada man iti kastoy.
Karirikna. Naasideg a rikna. Dagiti babbai, ad-adda a naasideg ti riknada kadagiti babbai, Kasta met laeng kadagiti lallaki. Kapalagayan ng loob, kuna dagiti Anggalog. Adda bukod a topiko dagiti babbai a para laeng kadakuada ket no maisapit ni lalaki idta, out of place a kunadan. Maapektuan ni lalaki iti idedengngegna. Kasta met nga addaan iti epekto daytoy kadagiti third sex (bakla ken tomboy). Kas pagarigan, di kayat ti maysa a lalaki ti dumngeg kadagiti babakla gapu iti bukodna a rason wenno gapu ta saanna a maawatan ti lengguaheda. Ta addaan dagitoy iti kabukbukodanda a lengguahe ket isuda laeng ti kangrunaan a makaammo kadagiti adduan a termino. Agduma ti babai ken lalaki iti karirikna, hilig wenno pagduyosan. No daytoy a pagduyosan ti topiko, adda makunkuna a ma-out of place ket saanen a maitutop kenkuana ti dumngeg.
Uppat a kita dagiti dumdumngeg
a. passive wenno marginal
b. appreciative
c. analytical
d. attentive
Passive wenno marginal. Saan a nakapokus a dumdumngeg. Daydiay tao, dumdumngeg nga agpayso ngem sabali met ti ar-aramidenna. Kas pagarigan koma, dumdumngeg ti tao ken nanangna ngem sabali met ti ub-ubraenna. Kas koma ita, dumdumngegak iti musika ni Kenny Rogers kabayatan nga innak sursuraten daytoy nga artikulo. Passive wenno marginal ngarud ti idedengngegko.
Appreciative. Makuna daytoy no dumngeg laeng ti maysa a dumdumngeg para iti bukodna a pagragsakan. Dumngeg iti musika tapno maliwliwa, kas pagarigan no naliday. Ken dadduma pay nga idedengngeg a para laeng iti bukodna a pagragsakan.
Analytical. Daytoy met daydiay dumdumngeg a sipapasnek ken awatenna amin a kaipapanan ti maibagbaga. Analisarenna a nalaing ti dengdenggenna. Isu a makuna nga analytical manipud iti balikas nga analysis.
Attentive. Nakatuon ti atensionna iti dengdenggenna, ngamin, kayatna a maawatan no ania ti linaon ti sibubukel a mensahe ti agsasao ta kayatna ti makapidut kadagiti napapateg a banag iti deteliado a wagas.
(Adda nayonna)


c: text/html

text:
Apay nga Inlimed da Kathryn ken Daniel ti Lima a Tawen nga Ayan-ayatda?
INNEM a tawen metten ti parehada a kas loveteam da Kathryn Bernado ken Daniel Padilla. Naisangsangayan met ti kinalatakda. Ket iti laksid a dida inak-ako ti pudno a relasionda, mabalin a dida mailemmeng ti naidumduma a kinadungngo ken ayat iti nagbaetanda.
Awan ngaruden ti ania a naklaat idi inakoda itay nabiit a mapanen a lima a tawen ti relasionda.
Nupay kasta, daytoy a panangako, ad-adda ketdi a nangparagsak kadagiti fans-da a mabalin a naynay nga indawdawatda a maaddaan koma iti ayan-ayat iti nagbaetan da Kathryn ken Daniel.
Sabagay, iti tawenda a nasurok a 20, umisu laeng nga aklonen ken sanguenda metten a kas nataengan ti addaan iti relasion. Umisu met kadagiti akemda iti kaudian a pelikulada a “The Hows of Us.”
Kuna ni Kathryn a masapul nga ilimedda ti relasionda iti lima a tawen gapu ta kayatda a mataginayon daytoy, a mayadayo iti ania man a kuriro nangruna ket addada iti nakagulgulo a lubong ti showbiz.
Iti met biang ni Daniel, kunana a kasayaatan a kanayon ti pangeddengna ti agsubli iti sidong ni Kathryn tunggal adda dagiti parikutda.
No kua, mapagsarsaritaanda metten ti kallaysa, awan ketdi ti maibagada pay a nalawag a plano maipanggep iti daytoy.—O

robotstxt: allowed

filter: keep


text: Ti Reporma ti Protestante ket isu idi ti panagsisina iti kaunegan ti Lumaud a Kristianidad nga inrugi babaen ni John Wycliffe, Jan Hus, Martin Luther, John Calvin, ken dagiti nasapa pay a Protestante. Daytoy ket nairugi babaen ti ti panangipablaak idi 1517 ti Siam a pulo ket Lima a Tesis ni Luther. Dagiti ganetget ti kinabukbukodan a nanginagngana dagiti "agrepreporma", a saan a nangayat kadagiti ("nagprotesta") doktrina, dagiti rito, panangidaulo, ken eklesiastiko nga estruktura iti Romano Katoliko a Simbaan, ket nakaiturongan ti pannakapartuat dagiti baro a nailian a simbaan ti Protestante. Ti Repormasion ket rinugian idi dagiti nasapsapa a pasamak iti kaunegan ti Europa, a kas ti Nangisit a Patay ken ti Lumaud a Panagsisina, a nkadadael kadagiti pammati ti tao iti Katoliko a Simbaan ken ti Kinapapa a nangituray daytoy. Daytoy ken dagiti pay dadduma a banag a kas ti pannakaiwarwaras dagiti kapanunotan ti Renasimiento ken dagiti inbension, a kas ti inbension ti pagmalditan,ken ti pannakarebba ti Dumaya nga Imperio ti Romano, ket nangited ti pannakapartuat ti Protestantismo.


text:
Nabisngaykami iti igid idi sumungad ti pagdeliber a lugan ti appliance center ditoy ilimi. Madlawmo uray adayo pay laeng daytoy ta nakarangrangrang a duyaw ti marisna a kalongkalong. LCD TV ken washing machine ti kargana. Ni Aldyin a kapurokanmi ti nakatugaw iti likud ti drayber.
Asawa ni Bessy a kapurokanmi ni Aldyin. Taga-Bisayas. Naam-ammona idi idiay Manila a nagtrabahoanna a kas sales lady. Awan pay anakda nupay walo tawenen nga agdendennada. Damag nga adda diperensiana. Ibbong, kuna dagiti asseng a kalugaranmi.
Idi nayammo ni Aldyin ti bagbagina ditoy purokmi, rimmuaren ti ugalina. Pangas ken puyot! Bangkaanna ti agestoria no kasta a makiinninoman. Masemsem dagiti kabaddungalanna ngem dida met maadayoan ta nalaing a makikadua. Kanayon nga agilibre.
“Naimbag pay ta adda manen baro nga alikamenda,” inyapal ni Manang Bheng (maysa met a klasmeyt da Manang Gloria iti inaldaw) a kaabayko.
“Wen ngarud, mareng,” intilmotilmon ni Manang Winyang (maysa pay kadagiti kaklaseda). “Itay laeng napan a lawas, repridyidir ti insangpetna. Padana met ngarud ni lakay nga awan masnop a trabahona dayta nga Aldyin.”
“Kunam pay, a, mare,” inkanunong ni Manang Bheng. “Ngem adda maang-angot a sabali… narigat la ngamin ti agsasao!”
Inyal-aludoyko metten ti pimmanaw idi mapasungadak iti daya ti bunggoy da Kapitan Allon. Ngem sakbay a nakalikudak, nagdardarasen ni Bandung a simrek iti balayda ket uray la nanalbaag ti ridawda nga inrikepna.
Iti kabigatanna, nadamagko ken ni Insin Raul a kinapatang da Kapitan Allon dagiti agkasinsin. Binallaaganda dagitoy a madi ti ar-aramidenda ta makaisturboda kadagiti kaarrubada. Ket no dida agsardeng, mabalin a makasoanda no adda agreklamo.
“Bareng ngarud no agtalnadan, insin,” kinunak.
NASANGPETAK ni baket a kasarsaritana da Insin Immung ken Anti Badyang kadayta a malem a panaggapuk iti eskuelaan. Agsasaritada iti balitang iti sirok ti mangga iti lauden ti balay. Nagdiretsoak ti nagsukat ken nangidisso kadagiti gamigamko iti kuartomi.
“Ipatarimaanmo ngaruden ‘diay balayyo, anti?” nangngegko a sinaludsod ni baket. Nalawag a mangngegak ida ta agarup uppat a metro laeng ti kaadayoda iti tawa ti kuarto a yanko.
“Igatangko laengen iti bagas ‘diay naalak,” insungbat ni Anti Badyang. “Bay-amon ta balay nga agir-irig. Uray ta addada met pan-aw a maala a pagsukdip kadagiti nalukib nga atep.”
Ammok lattan a ti nadamagko idi kalman a tulong kadagiti dinalapus ni Lawin ti pagpapatanganda. Inkannawag dagiti opisial ti barangay idi kalman nga ita nga aldaw ti ipapan idiay gymnasium dagiti naideklara ti balayna a partially ken totally damaged. Ket karaman dita da Anti Badyang ken Insin Immung.
“Kasanon no adda manen bagyo, anti?”
“Mapankami iti balay da Kaelyn,” ti manugangna ti kayatna a sawen a duapulo metro iti lauden ti balayda.
Kuatro por singko metros ti sementado a binalay ni Insin Naldo nga anak ni anti. Kadagiti uppat a lallaki nga anakda ken ni angkel, ni laeng Insin Naldo ti sineknan ti nakem. Awan pay assawa dagiti dua idinto a nasurok a beinte aniosdan ta dayta met laeng agin-inum ti obrada. Ti met inaunaan, mabilbilang no trumabaho wenno mangged. Agdepdepende lattan iti asawana nga adda idiay Kuwait. Makikabkabbalay iti katuganganna nga iti likud laeng da Bandung ti balayda.
“Diak la koma napnapanen!” indayamudom ni Insin Immung.
“Apay, insin?” inamadko ta apagisu nga agturongak iti yanda.
“Kunam, insin, ket no innala ni kapitan dayta kuatro mil! Sangaribu lat’ nabati kaniak,” inngayemngemna.
“Ania koma ti pakibiangan ni kapitan kadayta tulong a naipaima kadakayo, insin? Ken apay nga intedmo?”
“Apagawatko ‘ta lima ribu kadagiti taga-DSWD, sinarunonakon iti ruangan ti gym. Innalana amin ti inawatko. Itednanto kano kada Siling ken Jun! Naimbag, a, ta imbatiannak pay laeng iti sangaribu!”
Ni Anti Siling ti kayatna a sawen. Kabbalayna idi daytoy iti family house da inang. Ngem adda itan idiay Allacapan nga ilida. Itay laeng napan a tawen a nagawid kalpasan ti agtallo tawen sipud ipupusay daydi Angkel Carlos nga asawana.
Iti panagkakabbalay da Anti Siling, Jun a buridekda ken angkel, ken Insin Immung, arigna agtaud amin ken ni insin dagiti masapsapulda iti uneg ti balay. Awan masnop a pagtrabahuan ni anti. Naimbag ken ni insin ta awan pay asawana ken adda latta pagtrabahuanna iti inaldaw. Aggian iti paggasolinaan—saan a kas gasoline boy no di ket pahinente ti tangke a pagalada iti gasolina idiay Talavera. No dida agbiahe, ti la masursurotanna a negosiante a mapan agangkat iti natnateng idiay Ilokos. No saan, sumurot nga agtarimaan kadagiti dadakkel a lugan nga awat ti barkadana a mekaniko.
Saan met a mabalin ni anti a suroten dagiti tallo pay nga annakda kadaydi angkel ta adayo a probinsia ti nakaikamanganda. Ken kas kuna dagiti kasinsinko, rigat laeng ti adda a kabibiagda idiay yanda. Sa maysa, asino pay ti mangkita ken ni Jun?
(ADDA TULOYNA)


text:
Talisay, Batangas
- Para iti dadduma pay a kaipapanan wenno artikulo a maipapan iti Talisay, kitaen ti Talisay (panangilawlawag).
Ti Talisay ket maysa a maika-3 a klase nga ili iti probinsia ti Batangas iti Filipinas.
Dagiti baranggay[urnosen | urnosen ti taudan]
Ti Talisay ket nabingbingay a politikal iti 21 a barbaranggay.[2]
- Aya
- Balas
- Banga
- Buco
- Caloocan
- Leynes
- Miranda
- Poblacion Baranggay 1
- Poblacion Baranggay 2
- Poblacion Baranggay 3
- Poblacion Baranggay 4
- Poblacion Baranggay 5
- Poblacion Baranggay 6
- Poblacion Baranggay 7
- Poblacion Baranggay 8
- Quiling
- Sampaloc
- San Guillermo
- Santa Maria
- Tranca
- Tumaway
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Batangas". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Batangas". Datos ti Populasion ti Ili. Dibision ti Panagsukisok ti LWUA. Naala idi 14 Agosto 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ni Jaime M. Agpalo, Jr
(Maikadua a paset)
DAYDI panawen a kanayon a pannakabisin iti impormasion ket saanen nga isu ti rason a gumatangtayo iti pagiwarnak ta addan sabali a pagtaudan ti impormasion, saanen a rumbeng a gumatang pay wenno agtugaw nga agbasa ta maagsaw metten ti kasapulan a taraon ti panunot babaen kadagiti nadumaduma a wagas a partuat ti agdama nga era.
Naksayan no di pay ket nagbalbaliw ti panawen a pannakawaw iti impormasion ta mapmapnektayon iti iburay ti digital.
Lalo ket pinukawen dagiti dadduma a babasaen ti passion ti journalismo ket naiserrek dagiti bukod nga interes.
Iti 9th Media Nation Conference a naangay sadiay Tagaytay iti arinunos ti napalabas a tawen ket napagtutungtongan dagiti issues ti kasasaad ti tri-media (print, broadcast, tv). Natakuatan dagiti partisipante ti kinabileg ti media corruption a mangipapaay met laeng iti kabukbukodan a pannakadayyeg no di man pannakadadael iti bagina a mismo. Wen, nalawa ti sinakup ti kurapsion iti media, ket nagtutungtonganda iti nasional a komperensia no kasano a liklikanda ken salbaren ti pannakalned ti bukodda a bilog.
Ti pagbatbatayan ti kinaagnanayon ti tri-media ket kredibilidad. No saan nga ikaskaso daytoy ket iserrrek ti kabukbukodan nga interes, mapukaw daytoy a kredibilidad—ti resultana, agsapul ti audience iti kinapudno wenno kadagiti damag a saan laeng nga agsadag iti maymaysa nga abaga—wenno saan a balanse a panagiparang.
No adda pabpaboran iti panangidatag ti impormasion, saan ngarud a balanse ket agkurang ti namnamaen a pannakapnek dagiti audiens; ket no agkurang, agsapulda ngarud iti sabali pay a nayon ti impormasion a nasagapda iti tri-media—ket serkenda dagiti gapuanan dagiti bloggers, online news ken social networking sites a pagadawanda iti kanayonan nga impormasion; ket no maidasigda ti kinaawan iti balanse iti naaramid a report iti warnakan magnan dayta iti nganga ti tawa, natural a mapellasan ti panagraem—a mangiturong iti in-inut nga ipapatay.
No ti tao ket adda kenkuana ti mata ti journalismo, nalakana laeng a maidasig dagiti nagsadag iti maymaysa nga abaga. Saan laengen a kadagiti mapaspasamak iti agdama wenno issues iti kagimongan no di ket pasaray pay makasagap iti report a naimbag a padamag iti damo a parang ngem iti katengngaanna, maduktalan ti kangrunaan a rason ken motibo dayta a sinurat – a naiparang dayta a report gapu iti kinaadda ti maysa a produkto wenno maysa laeng nga endorsement; nga iti biang dagiti readers ket maysa a panangallilaw—maysa a klase ti kurapsion ta nagbalin ti maysa a report a panangitag-ay iti promosion ti maysa a tagilako.
Sabali pay dagiti report a mangibagbaga iti kinaimmakulada wenno kinasanto ti maysa a persona—lalo ita a panawen ti eleksion a naruay ti panang-build-up iti maysa a kandidato tapno agbalin a nabanglo ti naganna iti publiko. Saanen a naikaskaso ti passion ti journalismo ta kinammet ti bukod nga interes. Pera pera lang, a kuna dagiti Tagalog. Kuarta, kuarta laeng.
Kuarta ti mamaggunay iti tao. Ket no malabsan ti panaginteres, saanen a masurot dayta kinatao no di ket kinatae, napukaw ti pudno a kaipapanan ti panggep. (Pardon the pun, ngem adda met kinaagpaysona, puera de los buenos, lalo kadagiti maawagan iti mosquito reporter—agsepsep iti dara no kumagatda, a kaadduanna ket nagumok kadagiti allitaw-lumned-tumpaw a pagiwarnak.)
Nabaliwan ti wagas ti panangipadamag babaen ti panangibaliw ti panirigan, nagbalin ti report a subjective ti point of view—wenno opinionated a panagiparang, a kas gagangay a panangiparang ti bukod a kapanunotan, obserbasion, ken dadduma pay a katukadna a banag. Daytoyen ti agdama a trend, ti maisubo iti ngiwat ti audience.
(Adda tuloyna)


text:
Manipud Kadagiti Editor ti Bannawag
October 15, 2018
Panagtitinnulong iti Camiguin
PANAGTITINNULONG ITI CAMIGUIN. Pagtitinnulongan dagitoy nga agtutubo nga ipaigid ti maysa a pagkalap a lampitaw (barangay) iti igid ti baybay ti Balatubat iti Camiguin, maysa kadagiti puro a mangbukel iti ili ti Calayan, Cagayan. Tunggal adda obra dagiti mangngalap iti Camiguin, kas iti panangipaigid kadagiti dadakkel a lampitawda, boluntario a tumulong ti amin nangruna dagiti adda iti asideg a kaarruba wenno nairana nga adda iti aplaya. (ROY V. ARAGON)
(Naipablaak iti Oktubre 22, 2018 a bilang. Para kadagiti kayatna ti ag-subscribe iti kopia ti Bannawag, ag-e-mail iti subscription.mb@gmail.com. Para iti digital a kopia, mapan iti BUQO, MAGZTER wenno PRESS READER ket sapulen ti Bannawag. Laglagipenyo koma, kakailian, nga i-like daytoy FB Page ti Bannawag Magazine. Dios ti agngina.)
Kabarbaro a rehistrado a botante, nagutigot nga agbotos
Segun ken ni De Lima, napateg a banag ti nakapusta iti panagbalin a botante ta agpannuray ditoy ti dayaw ken panangmuli iti maysa a gimong a mangbigbig iti karbengan dagiti tattao.
Indatag ni De Lima ti Senate Bill No. 2025 tapno maikkan iti bileg ti Commission on Elections (Comelec) a makagatang ken mangipasdek iti bukod daytoy nga opisina a naisina iti pasdek dagiti Local Government Units (LGUs).
(Naipablaak iti Oktubre 22, 2018 a bilang. Para kadagiti kayatna ti ag-subscribe iti kopia ti Bannawag, ag-e-mail iti subscription.mb@gmail.com. Para iti digital a kopia, mapan iti BUQO, MAGZTER wenno PRESS READER ket sapulen ti Bannawag. Laglagipenyo koma, kakailian, nga i-like daytoy FB Page ti Bannawag Magazine. Dios ti agngina.)
Nangabak iti Palanca
NANGABAK ITI PALANCA 2018. Iti Maika-68 a Palanca Awards iti kategoria a Maikling Kuwento, Ilokano, inyalat da (agpakanawan) Ariel Sotelo Tabag ti Umuna a Gunggona babaen ti saritana a “Gasanggasat,” Dr. Paul Blanco Zafaralla ti Maikadua a Gunggona babaen ti saritana a “Sarming,” ken Jaime M. Agpalo, Jr. (imbagian ni Susan Castillo) ti Maikatlo a Gunggona babaen ti saritana a “Nakakidem-a-Simumulagat.” K inagiddanda dagiti dadduma pay a nangabak iti nadumaduma a kategoria ti pasalip, inawat dagitoy a mannurat ti premio a kuarta, sertipiko ken medalion (para iti umuna a gunggona) iti naangay a rabii ti pammadayaw idi Oktubre 5, 2018 iti The Manila Peninsula, Makati City.
(Naipablaak iti Oktubre 22, 2018 a bilang. Para kadagiti kayatna ti ag-subscribe iti kopia ti Bannawag, ag-e-mail iti subscription.mb@gmail.com. Para iti digital a kopia, mapan iti BUQO, MAGZTER wenno PRESS READER ket sapulen ti Bannawag. Laglagipenyo koma, kakailian, nga i-like daytoy FB Page ti Bannawag Magazine. Dios ti agngina.)
Presio dagiti magatgatang a para iti Noche Buena, bassit laeng ti nguminaanna
Segun ken ni DTI Undersecretary Ruth Castelo, adda laeng iti 3-8% ti epekto ti implasion iti presio dagiti nasao a produkto. Iti nalawag a pannao, katukad laeng daytoy ti 20 a sentabo agingga iti maysa a pisos ti nginaanna.
Innayon daytoy a saan met a ngumina amin a produkto.
Maipalagip nga immabot iti 6.7% ti inflation rate iti pagilian itay Septiembre, kangatuan iti napalabas a siam a tawen.
Manamnama nga iruar ti DTI ti baro a suggested retail price (SRP) wenno pagbasaran a presio dagiti maimenudo (retail) a produkto iti daytoy Nobiembre 15 a tiempo met ti panaggagatang dagiti managsapsapa a para iti tiempo ti Paskua.
Mainaig pay iti daytoy, mangnamnama ti Bangko Sentral ng Pilipinas (BSP) nga agsubli iti normal ti inflation rate ti pagilian iti iseserrek ti 2019.
(Naipablaak iti Oktubre 22, 2018 a bilang. Para kadagiti kayatna ti ag-subscribe iti kopia ti Bannawag, ag-e-mail iti subscription.mb@gmail.com. Para iti digital a kopia, mapan iti BUQO, MAGZTER wenno PRESS READER ket sapulen ti Bannawag. Laglagipenyo koma, kakailian, nga i-like daytoy FB Page ti Bannawag Magazine. Dios ti agngina.)
October 12, 2018
OKTUBRE 22, 2018
SARITA
4 Bernie
Feliciano U. Galimba, Jr.
8 Bulbulong
Cristino I. Inay
NOBELA
10 Pan de Amor (1)
Cris J. Dacuycoy
12 Kudeta (32)
Norberto D. Bumanglag, Jr.
DANIW
9 Iti Kabambantayan
Derick A. Tong-alan
20 Addaak Sadiay
Elizabeth M. Raquel
47 Daniw a Para Ubbing
SALAYSAY
16 Ingget Libnos Latta ti Itogon
Estela A. Bisquera-Guerrero
40 Wen, Kaka, Napateg ti Pondo nga Abono
Reynaldo E. Andres
42 Panguartaanen ni Adolfo Dagiti Papayana
Virgilio D. Domaloy
KOMIKS
24 Miks & Tiks
26 Sweet Jazmine (110)
29 Don Clavio de Ylocos (113)
KOLUM
6 No Adda Sigsigloten, Adda Met Warwaren
14 Biag ni Ilokano
15 Kastoy, Kapid, Ditoy Hawaii
19 Saludsodem ken ni Apo Hues
21 Dear Doc
22 Okeyka, Apong
33 Ading Kosinera
35 Tips
38 Padasem Daytoy, Kailian
PAGLINGLINGAYAN
44 Showbiz
47 Agkatawa ti Mayat
48 Sinniriban
48 Balikros
48 Sudoku
DADDUMA PAY
2 Tao, Lugar, Pasamak
11 Netizone
18 Siled ti Kararag
23 Idi Un-unana a Panawen
32 Panangimaton iti Pagtaengan
34 Ti Tarakenmo ken Sika
36 Ammuem Pay Dagitoy
37 Haytek!
46 Ti Gasatmo Ita a Lawas
October 6, 2018
Saan nga agkurkurang ti bagas, kuna ti Palasio
Kinuna ni Roque nga adda dagiti negosiante ti bagas a mangar-aramid iti artipisial a panagkurkurang iti bagas tapno adda rason a ngumina ti bagas.
Mainaig iti daytoy, imbilin ni Presidente Duterte iti Philippine National Police a sukimatenda dagiti bodega dagiti maatap a rice hoarder.
Agtultuloy ita ti pannakitinnulong ti Philippine National Police (PNP) kadagiti nadumaduma nga ahensia ti gobierno iti kampania daytoy kontra kadagiti maatap a rice hoarder wenno agiduldulin iti adu a bagas.
Kinuna ni PNP chief Director General Oscar Albayalde a katinnakunaynay ti PNP iti DTI (Department of Trade and Industry) ken iti DA (Department of Agriculture) ken NFA (National Food Authority).
Inlawlawag met ni Presidential Spokesperson Harry Roque a saan laeng a para iti PNP ti nasao a bilin no di pay ket ken iti Department of the Interior and Local Government (DILG) iti babaen ni Secretary Eduardo Año.
(Naipablaak iti Bannawag iti Oktubre 15, 2018 a bilang. Para kadagiti kayatna ti ag-subscribe iti kopia ti Bannawag, ag-e-mail iti subscription.mb@gmail.com. Para iti digital a kopia, mapan iti BUQO, MAGZTER wenno PRESS READER ket sapulen ti Bannawag. Laglagipenyo koma, kakailian, nga i-like daytoy FB Page ti Bannawag Magazine. Dios ti agngina.)
Para iti Pamilia
PARA ITI PAMILIA. Nagbalinen a paset ti biag ni Mang Melanio Abo, 54, ti Batangan, Gonzaga, Cagayan ti panagkalap. Maysa kadagiti pagkalap nga us-usarenna ti sigay a madama nga ay-ayumaenna. Usarenna daytoy a pagkalap iti kadilian nga asideg laeng iti batogda. Malaga, purong, bakulaw, tarakitok ti maal-alana. Makatulong ti paglakuanna tapno masustentuanna ti pamiliana ken ti panangpabasana kadagiti annakna. (ROSELYN C. CAMPANO)
(Naipablaak iti Bannawag iti Oktubre 15, 2018 a bilang. Para kadagiti kayatna ti ag-subscribe iti kopia ti Bannawag, ag-e-mail iti subscription.mb@gmail.com. Para iti digital a kopia, mapan iti BUQO, MAGZTER wenno PRESS READER ket sapulen ti Bannawag. Laglagipenyo koma, kakailian, nga i-like daytoy FB Page ti Bannawag Magazine. Dios ti agngina.)


text:
STO. DOMINGO, Ilocos Sur –
Mayimplementaren ditoy nga ili ti Ordinance No. 8, series of 2008
kalpasan ti panangaprobar ti sangguniang panlalawigan.
Sagudayen ti nasao nga ordinansa
ti pannakaipakat ken pannakakolekta iti bayad kadagiti laboratory
services nga ipaay ti municipal health office ti Sto. Domingo, Ilocos
Sur.
Maaramat ti makolekta a bayad para
iti pannakapasayaat ti serbisio iti salun-at iti daytoy nga ili.
Ni
Konsehal Mark Denver Alvarado, chair ti committee on health, ti
nangesponsor iti nasao nga ordinansa.#


text:
Kas panangipaneknekda iti pumigpigsa nga inpluensiada iti nailian a politika, inyendorso dagiti gobernador ken mayor ti kandidatura para senador ni Ilocos Sur Governor Luis “Chavit” Singson.
Sangsangkamaysa dagiti 82 a miembro ti League of Provinces of the Philippines (LPP) a nangiyendorso iti panagkandidato ni Singson para senador iti babaen ti partido ti administrasion bayat ti mitingda itay Enero 12.
Kanaig daytoy, imbatad ni Singson bayat ti interbiona iti lokal nga estasion ti radio ti panagyamanna kadagiti amin a gobernador iti Pilipinas iti panangiyendorsoda kenkuana para senador.
Segun iti gobernador, daytoy ti umuna a gundaway nga adda inyendorso dagiti gobernador a padada a provincial executive a kandidatoda para senador.
Kinuna ni Gov. ti Eastern Samar Ben Evardone a naipamatmatda ti bilegda a lokal nga opisial ti gobierno iti panangtulongda ken ni Pres. Arroyo bayat ti krisis ti politika ket kayatda nga ipakita iti eleksion a kabaelan dagiti gobernador ken mayor ti agbalin a kingmaker iti panangikampaniada iti kabaddungalanda iti eleksion para senador.
Kabayatanna, imbatad ti Malakaniang ti interesna a mangala ken ni Singson kas kandidatona para senador.
“Ikuyog ni Gov. Singson ti atiddog ken nabaknang no di man namaris a padas iti lokal a panangituray a mabalin a pagtaudan iti napateg a punto ti reperensia para iti lehislatibo a deliberasion ken tignay iti Senado,” kinuna ni Presidential Adviser on Political Affairs Gabriel Claudio.
Innayon ni Claudio nga agbalin a signipikante nga asset ni Singson iti Senado idinto nga inannugotna ti dakkel nga akem ti local government units iti administrasion Arroyo.
Nupay kasta, kinuna ni Singson a nupay inwenna, inyunay-unayna a “no adda sabali a maisullat, isullatda latta” ta kaykayatna ti agsubli a para gobernador.
“Kinunak a no adda sabali, libreyo latta nga alaen ta agsubliak met la a gobernador,” kinuna ni Singson.
“Kayatko a mairugi ti industrialisasion ti probinsia antes a pumanawak a gobernador,” kinuna ni Singson.
Innayon ti gobernador a kaykayatna ti agserbi iti probinsia agingga a saanna a makita a masemento ti tagtagainepna a maaddaan ti Ilocos Sur iti adu a paktoria.


text:
MAYSA ni Revelyn dela Rosa, 23, taga-Damacuag, Sta. Lucia, kadagiti OFWs nga awan gasatna iti pananggedna iti Lebanon.
Simmangpet ni dela Rosa iti Lebanon idi Pebrero 13, daytoy a tawen ngem awan pay makabulanna, pinagawid dagiti amona. Nakabirok iti sabali nga amona, maysa a Maya Abla, ngem di nagbayag iti denna daytoy.
Nagallaalla ni dela Rosa agingga a nagtungpal iti embahada ti Pilipinas.
Iti pannakiuman kenkuana ti DZTP Radio Tirad Pass ken Tawid News Magasin, impalgak ni dela Rosa nga adu dagiti kas kenkuana a nanglibas kadagiti amoda a nagpaing iti embahada.
“Adu dagiti employer a mangsurot kadagiti naglibas a katulongda a Filipina ta di pay nalpas ti kontratada,” kinuna ni dela Rosa.
Karaman ni dela Rosa iti umuna a batch dagiti evacuees a simmangpet iti pagilian idi Hulio 23.
Inannugot ni dela Rosa nga aglaplapusanan a ragsak ti simmangbay kenkuana idi makitana ti inana, ni Julieta, nga agur-uray kenkuana iti airport.
Kinunana a ti arakup ti mail-iliwan nga inana ti kasam-itan a nariknana.
Iti sabali a bangir, ken ni Grace Lazarte, 32, ti Tamurong 1st, Candon City, ti panagbettak ti hostilidad iti nagbaetan ti Hezbollah guerrilias ken ti Israel, ti nangted kenkuana iti gundaway a manglibas kadagiti abusado nga amona.
“No saan a naggubat, addaak pay la iti Lebanon nga agkatangkatang,” kinuna ni Lazarte.
Abusado ti natumpongan nga amo ni Lazarte. Bassit laeng a biddutna, dusaen ti amona.
No dina madalusan ti ashtray iti nagrungrongan, siniten ti amona a babai iti beggang ti sigariliona. Bassit laeng a buok a maiwara iti suelo, pungoten a guyoden ti amona sana idumudom iti lat-ongan.
Segun ken ni Lazarte, kape ken biskotso laeng maminsan iti inaldaw ti it-ited dagiti amona a kanen idinto nga agtrabaho manipud iti 3:30 ti parbangon agingga iti tengnga ti rabii. Ginandat pay ti amona a ramesen.
Dagitoy ti gapuna a naglibas. Bayat ti panagdaliasatna iti alas kuatro ti parbangon, pinanggep a ramesen ti dua a Lebanese ngem nakiranget.
Nakakita iti tienda ti Filipino ngem nakaserra metten. Ditoy a nagdalupisak ken nagsangit.
“Nagsangsangitak. Pigispigis ti badok… iggemko ti rosario ken prayer bookko. Awan ti ammok a papanak… awan ti am-ammok,” kinuna ni Lazarte.
Maysa nga Amerikano ti nangaasi ken nangiplete kenkuana iti lugan a nagturong iti embahada ti Filipinas.
Ditoy embahada a naabutan ti gubat.
“Diakon agabrod… diakon panawan ti asawak ken annakko,” kinuna ni Lazarte.
[ Adda tuloyna ]


text:
Tribu (biolohia)
Iti biolohia, ti tribu ket isu ti taksonomiko a ranngo a nagbaetan ti pamilia ken ti henero. Daytoy ket maburikan iti baba dagiti ranngo iti pamilia nga addaan kadagiti nagan a naala manipud iti pamilia, a kas ti subpamilia.[1][2] Daytoy ket masansan a nabingbingay kadagiti subtribu.
Iti soolohia, adda met dagiti kas pagarigan a mangiraman kadagiti tribu ti Caprini (dagiti kalding-antilope), Hominini (hominins), Bombini (dagiti alimbubuyog), ken Thunnini (dagiti tuna). Ti pagalagadan a panangipatingga ti nagan para iti soolohiko a tribu ket "-ini". Ti tribu Hominini ket nabingbingay kadagiti subtribu babaen dagiti dadduma a sientista; ti subtribu Hominina ket isun ti mangbukel iti "tattao". Ti pagalagadan a panangipatingga para iti nagan ti soolohiko a subtribu ket "-ina".
Iti botanika, dagiti kas pagarigan ket mangiraman kadagiti tribu ti Acalypheae ken Hyacintheae. Ti pagalagadan a panangipatingga para iti nagan ti botaniko a tribu ket "-eae". Ti tribu Hyacintheae ket nabingbingay kadagiti subtribu, a mairaman iti subtribu Massoniinae. Ti pagalagadan a panangipatingga para iti nagan ti subtribu ket "-inae".
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "International Code of Botanical Nomenclature Online, Vienna Code, articles 2 and 3". 2008.
- ^ International Commission on Zoological Nomenclature (1999). International Code of Zoological Nomenclature (4 nga ed.). International Trust for Zoological Nomenclature, XXIX. p. 306.


text:
CANDON CITY – Sangagasut a tribal chieftains manipud nadumaduma a tribu iti Ilocos Sur ti nagtraining iti paralegal nga insayangkat ti National Commission on Indigenious Peoples (NCIP) sadiay Candon City hall idi Nobiembre 20.
“Karbengan dagiti dadaulo ti tribu a maammuan dagiti karbenganda a kasapulanda iti panangtamingda iti sapit,” kinuna ni Atty. Marvin Biligan, provincial director ti NCIP.
Naglektiur ditoy da Atty. Juan Abaya, Jr., provincial legal officer ti NCIP, Atty. Honathan Bansigan, Atty. Richard Cawas, ken ni Atty. Marvin Biligan mainaig iti Basic Criminal Procedure, Quasi-Judicial Functions of the NCIP and the Role of the Regional Hearing Officer, kasta met ti Government Structure and Functions, Quasi-Judicial and Judicial Jurisdictions, ken Precondition fo Adjudication iti babaen ti NCIP.
Kinuna met ni Ruben Bastero, regional director ti NCIP, a dakkel a tulong ti training kadagiti tribal chieftains iti panangipakatda iti customary law iti lugarda.
“Bigbigen ti gobiernotayo ti lintegtayo ti tribu,” kinuna ni Bastero sana inyunay-unay a masapul a compatible ti customary law iti nasional ken internasional a linteg. (Danny Antalan)


text:
Kolum ni Danny Antalan
(Maudi iti dua a paset)
Ibagbagada a kas koma ken ni Pope John Paul II nga agingga iti sibibiag, uray payen nakaratayen, nagtalinaed kaniana dagiti regalia. Ta apay? Agsipud ta iti dayta a responsibilidad, dimo mabalin bumaba iti krus. Agsipud ta isuna ket saanen nga ordinario a tao no di ket maysa a vicar ni Hesu-Kristo. Kas maysa a Papa, masapul nga ibaklayna dayta a krus agingga a sibibiag isuna. Agingga nga adda anges iti barukongna.
Isuna ti duri ti Katoliko. Ket no maikkat dayta a duri, pakapsutenna ti bagi. Kasano laengen ti simbaan iti ipapanawna? Di ket ngarud ngata maapektaran ti pammati ti kongregasion no ti namnamaenda a mangpatibker kadakuada ket isuna met ti nangipakita iti kinalupoy wenno panagsanud kadagiti pannubok iti biag a sumangbay? Pudno met, ta maysa a pannubok ti panaglupos iti bagi ti pigsa ken salun-at. Isu ngarud nga agarup 600 a tawen ti limmabas nga awan ti naglusulos a Santo Papa ta ngamin saan a maysa a trabaho daytoy. Maysa daytoy nga akem ken debosion a nairamenen iti dara ken kararua.
Iti pettat a panaglusulosna, masapul ngarud a mangkita iti mangsukat kaniana. Ti mapili a tugot ni San Pedro a mangidaulo iti simbaan a marirriribuk kadagiti kontrobersia ti child abuse, panagkasar kadagiti agpada ti kinatao, ken panangbirok iti umno a lohika ken sungbat iti panagaramat iti paglapped iti panagsikog.
Dagitoy dagiti maaw-awagan iti Papabili wenno posible nga agbalin a Santo Papa.
Ket naggasat ti Pilipinas ta maysa a Filipino ti agallangogan ti naganna. Ni Cardinal Luis Antonio Tagle. Ni Cardinal Tagle ket itay laeng tawen 2012 a nagbalin kas maysa a cardinal. Agtawen laeng iti 55, kaubingan kadagiti papabili ti Vatican. Ngem gapu iti karismana nga ibagbagada a kas ti nakitada iti kasikatan a Santo Papa a ni Pope John Paul II, isuna ti posible a mangsukat. Asideg ken ni Pope Benedict ken nagdennada iti International Theological Commission.
Ni Joao Braz de Aviz iti Brazil ket agtawen met iti 65. Idi napan idiay Vatican idi 2011, imbagada a nangipaay iti bang-ar iti kongregasion. Ipatpategna dagiti marigrigat idiay Latin Amerika kagiddan iti panangadalna dagiti napintas a banbanag kadakuada.
Ni Timothy Dolan iti United States of America ket agtawen iti 62. Nagbalin nga arsobispo iti New York idi 2009 ken nagbalin a boses ti katolisismo ti Amerika. Ti kinaalibtak ken pannakilangenlangen ti nakaguyugoyan kenkuana ti Vatican.
Ni Mark Ouellet ti Canada ket 68 anios. Epektibo a nangidaulo iti Congregation for Bishops iti Vatican. Konektado iti Curia ti simbaan. Isu ti nagkuna iti naminsan a maysa a batibat ti panagbalin a Papa.
Ni Angelo Scola ti Italia, 71 anios ken arsobispo ti Milan. Isuna ti idurduron dagiti Italiano ken namnamaenda a mangabak iti Papacy. Eksperto iti bioethics ken adda ammona iti Islam kas maysa a lider iti panangilungalong iti panagkinnaawatan ti Kristiano ken Muslim.
Ni Gianfranco Ravasi ti Italia met laeng, agtawen iti 70, nagbalinen a Vatican culture minister manipud pay idi 2007. Mangibagbagi iti simbaan iti biang ti arte, siensia, kultura ken uray kadagiti atheists.
Ni Leonardo Sandri iti Argentina, 69. Ig-iggamanna ti maikatlo a kangatuan a posision iti Vatican kas chief of staff idi 2000-2007.
Ni Odilo Pedro Schere iti Brazil, 63 ti tawenna. Isuna ti kapigsaan a kandidato ti Latin America. Arsobispo ti Sao Paolo, ti kadakkelan a diosis iti pagilian a kadakkelan ti bilang ti Katoliko.
Ni Christopher Schoenborn iti Austria ket maysa kadagiti sigud nga estudiante ni Pope Benedict. Agtawen iti 67 ken arsobispo ti Vienna.
Ni Peter Turkson, iti Ghana, agtawen ti 64. Kapigsaan a kandidato ti Aprika. Mangidadaulo iti Vatican justice and peace bureau, pannakangiwat ti simbaan mainaig iti social conscience.
Isuda dagiti nagan kas Papabili. Ngem posible a manayonan pay dagita a bilang wenno mabaliwan agsipud ta ti panagpilida ket saan a kas panagbotostayo iti panawen ti eleksion. Mabalin a naganda ti maisurat iti panagpili dagiti cardinals ngem mabalin a saan a nadakamat a nagan iti ngato.
Santo la maammuan ti kabarbaro a Santo Papa no rimmuaren ti puraw nga asuk iti Vatican. Bulan ti Marso ti namnamaen a pannakaammo no sino dayta.
Hmmm, anianto ngata met a nagan ti kayat ti kabarbaronto a Santo Papa a maipanagan kenkuana ti John Paul ken Benedict?#


text:
Adu Manen ti Mayat nga Agmula iti Eskarlatina
No masursuroyo ti teknik ti panagisilpo iti nadumaduma a barayti iti maymaysa a pinuon, mabalin a mailakoyo met iti nangina.
Paborito manen ita dagiti landscaper ken kolektor dagiti nadumaduma a masetas ti eskarlatina.
IDI dekada 60 ken 70, nakalatlatak idi ti masetas nga eskarlatina (bougainvillea). Malagipmi a nakaad-adu idi ti mayat nga agmula iti Mary Palmer a dua ti maris dagiti sabongna idinto a sangsangapuon. Adda sanga daytoy a bin-ig a puraw dagiti sabongna idinto a ti sabali a sanga, bin-ig met a nalabaga.
Iti panaglabas dagiti tawen, simmukat dagiti sabsabali a masetas a pagaayat dagiti tattao. Simmaruno ti Red Palm, idi kuan, daytoy Lasuerte wenno Aglaonama. Idi kuan, ti Euphorbia.
Ita, nagsubli ti eskarlatina a pagaayat dagiti landscaper ken dagiti kolektor dagiti masetas. Kinapudnona, adda pay “chat group” iti internet a rinugian ni Baby Spowart nga addaan itan iti 300,000 a kameng saan laeng a ditoy Filipinas no di pay ket manipud kadagiti nadumaduma a paset ti lubong. Isu daytoy ti Bougainvillea
Philippines.
Daytoy met panagsubli ti eskarlatina a kas paborito dagiti naayat iti masetas ti nangted iti napintas a gundaway a kas panguartaan. Itay laeng nabiit, iti “Agrikapihan With Zac Sarian” iti Rizal Rizal Techno Park iti Taytay, Rizal, impadamag ni Baby Spowart nga isu ti supplier ti 5,000 nga agsabsabongen nga eskarlatina a naaramat iti pannaka-landscape ti maysa a hotel a naipatakder iti Boracay.
Idi met napankami iti Garden Show iti Kadayawan iti Davao City idi Hulio 11, nainterbiumi ni Grace Belleza, agtawen iti 30 ken naasawaan, nga agpatpataud kadagiti grafted a bougainvillea. Nagturpos ni Grace iti culinary arts ket panggepna ti mapan agtrabaho iti ballasiw-taaw a kas kosinera. Ngem saan a natuloy ti planona isu a napanunotna ti nangirugi iti negosio iti panagmula iti masetas. Gapu iti pannakipartisiparna iti chat group a Bougainvillea Philippines, adu ti nagayyemna uray pay dagiti adda iti abroad a nakisinnukatanna kadagiti barayti ti eskarlatina isu nga itan, addaanen iti 200 a barayti ti eskarlatina a papaaduanna iti bukodna a nursery.
Inadal met ni Grace no kasano ti ag-graft (panamagsilpo) iti eskarlatina iti YouTube ket kunana a naglaka met gayam a sursuruen daytoy. Nadlawna met nga uso itan ti panangisilpo kadagiti nadumaduma a barayti iti maymaysa a pinuon. Kinapudnona, babaen daytoy nga inaramidna, nailakona ti maysa a pinuonna iti P35,000. Daytoy a pinuon ti sinilpuanna iti 19 nga agsasabali a barayti isu a nadumaduma met ti maris dagiti sabsabong daytoy a pinuon.
Uray pay dagitay naimula iti bassit laeng a container, mailakona met iti nangina. Kas koma iti Red Fantasy nga addaan iti nalabaga a sabong, mailaklakona iti P700 ti maysa. Iti agdama, addaanen ni Grace iti 5,000 a grafted nga eskarlatina iti nursery-na.
Adu ti mailaklakona iti puestona, ken uray pay iti online. Ideldeliberna dagiti gatangenda kenkuana babaen ti LBC. Adda pay daytay nabaknang a kustomerna iti Pangasinan a pinatulodanna iti agpateg iti P30,000 a nmadumaduma a barayti ti eskarlatina.
Kas kuna ni Grace, nalaka laeng a taripatuen ti eskarlatina ta natured iti pudot. Ket no kapudotna, isu met ti panagsabongna.
Tapno makaurnong iti adu a rootstock (daytay adda ramutna a pagisilpuanna iti sabali a barayti ti eskarlatina), adda tangtangdananna nga aguk-ukkon kadagitoy. Isu dagitoy ‘tay nalakayanen nga eskarlatina a saanen a kaykayat dagiti akinkukua. Di kad’ nakaparnuay pay iti sabali a pagsapulan.
Nasayaat no padasenyo met ti araramiden ni Grace. Di la ammo no daytoy ketdi ti mangidateng met iti suerte iti pamiliayo.—O
Ni Grace Belleza ken ti paboritona nga amarilio a grafted nga eskarlatina (kanigid), ken ti Red Fantasy nga eskarlatina (kanawan).
Ni Grace ken ti maysa a kustomerna iti puestona iti Garden Show iti Davao City itay nabiit.


text:
Saludsodem ken ni Apo Hues
SALUDSOD:
Ni Oscar (parbo a nagan) nga anak a lalaki ‘toy gayyemko, nakiasawa ken ni Azon (parbo a nagan) ket naaddaanda iti tallo nga annak. Kalpasan ti sumagmamano a tawen, pinanawan ni Oscar ni Azon ket inkabbalayna ni Brenda (parbo a nagan) ket naaddaanda met iti dua nga annak. Manen, insina ni Oscar ni Brenda ket inkabbalayna ni Charisse (parbo a nagan) a kaopisinaanna. Nagdennada iti dua a tawen ngem awananda iti anak. Idi napan nagpasiar da Oscar ken Charisse idiay Boracay, naatake iti puso ni Oscar ket natay.
Ita, kaap-apa ti legal nga asawa ni Oscar dagiti dua a kinabbalay ni lakayna no papanan dagiti nabati a sanikua ni Oscar. Salsaludsoden met ‘toy gayyemko (ina ni Oscar) no adda met bingayna iti nabati a sanikua ti anakna. Tulongam man ‘toy gayyemko, Apo Hues. Dios unay ti agngina.--Mercedita ti Ilocos Sur
SUNGBAT:
Adda iti Kodigo Sibil ti Filipinas ti maipanggep iti panagbibingay iti sanikua ti natay nga asawa. Segun iti Artikulo 995 agingga iti 1002, kunana a ti nabati a nabiag a naikasar nga asawa (ni Azon), kagudua ti bingayna kadagiti nabati ti pimmusay (daga, balay, kuarta, lugan, kdp.) ket dagiti annakna, pagbibingayanda met ‘diay kagudua— agpapada iti bingay dagiti annak.
No adda “anak/annak iti ruar” ti pimmusay, kastoy met ti bingay ti mapan iti nabiag nga asawa, kakapat, kas iti bingay dagiti lehitimo nga annak. Ket ti apagkapat, pagbibingayan met dagiti “annak iti ruar.” No awan dagiti annak iti ruar, kagudua koma ti mapan iti nabiag nga asawa ket kagudua met ti pagbibingayan a parepareho dagiti legal nga annak, kas nasaon. Ngem gapu ta adda met “annak iti ruar,” maibingayanda met iti tawid manipud iti sanikua ‘diay natay. Dagiti dua a girl friend ti pimmusay, awan ti bagida.
Ket iti met saludsod ti gayyemmo (ina ti pimmusay), maibatay iti daytoy a kaso, sagudayen met laeng ti Kodigo Sibil nga awan ti bingayna. Ngamin, no nakiasawan ti anakna, babai man wenno lalaki, naikkaten iti poderna ti anakna.—O
(Adda kadi problemayo a legal? Ipatulod iti: “Saludsodem ken ni Apo Hues,” c/o Judge Joven F. Costales (Ret.), 51 E. Rimando St., Brgy. Natividad, Naguilian, 2511 La Union. Wenno ipatulod babaen ti e-mail iti: jov_cos@yahoo.com wenno iti bannawagmagazine.mb@gmail.com. Ilanadyo koma ti kompleto nga impormasion wenno banag a mainaig iti problemayo.)


text:
Velaux
Ti Velaux ket maysa a komuna ti Bouches-du-Rhône a departamento idiay akin-abagatan a Pransia. Daytoy ket asideg idiay Coudoux ken Ventabren.
Ti Velaux ket maysa a daan a Provencal a purok a naisanglad iti maysa a turod a mangimatmatang kadagiti nangato a tanap idiay kaunegan a laud ti Aix. Daytoy ket mabirukan idiay tengnga ti rehion ti Aix-Marseille-Salon ket napalikmutan babaen dagiti berde ken turod dagiti kaubasan. Ti Velaux ket adda idiay away bayat nga asideg kadagiti nangruna nga urbano a sentro ti rehion.
Populasion[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Velaux iti Wikimedia Commons


text:
Wikipedia:Napili nga artikulo ita nga aldaw/Abril 7
Ti Tanzania, opisial a ti Nagkaykaysa a Republika ti Tanzania ket pagilian idiay Daya nga Aprika. Daytoy ket nagbeddengan babaen ti Kenya ken Uganda iti amianan; ti Rwanda, Burundi ken ti Demokratiko a Republika iti Kongo iti laud; ken ti Zambia, Malawi ken Mozambique iti abagatan. Ti akindaya a pagbeddengan ti pagilian ket pinorma babaen ti Taaw Indiano. Ti Tanzania ket aglaon pay iti Kilimanjaro, ti kangatuan a bantay iti Aprika.
Ti pagilian ket nabingbingay kadagiti 30 rehion: lima idiay semi-autonomo nga is-isla iti Zanzibar ken 25 idiay kangrunaan a daga ti dati a Tanganyika. Manipud idi 1996, ti opisial a kapitolio ti Tanzania ket ti Dodoma, nga idiay pakabirukan ti parlamento ken dagiti opisina ti gobierno. Iti baetan ti panakawayawaya ken idi 1996, ti nangruna nga aplaya a siudad iti Dar es Salaam ket nagserserbi a kas ti politikal a kapitolio ti pagilian. Tatta nga aldaw, daytoy ket agtultuloy a kangrunaan a komersial a siudad ti Tanzania ken ti de facto a tugaw ti kaaduan a patakder ti gobierno . Daytoy ti kangrunaan a pagsangladan ti baybay para iti pagilian ket dagiti naserran ti daga a kaarrubana.
Ti nagan a "Tanzania" ket nagtaud kadagiti nagan ti dua nga estado, ti Tanganyika ken ti Zanzibar, a nagkaykaysa idi 1964 tapno mangporma ti Republika ti Tanganyika ken Zanzibar, ken kalpasan ti isu met laeng a tawen, nanaganan daytoy idi ti Nagkaykaysa a Republika ti Tanzania.


text:
“BOSS, adda parikut,” agan-anangsab ti campaign manager ni Antokoy iti dayta a malem a panaggapuna a nagronda kadagiti barangay iti daya ti ili. Ditoy ti ayan dagitay agar-aramid iti lungon.
“Apay, Batongol?” imamad ni Antokoy a madama a mangsirsirig iti dakkel a tarpaulin a naibitin iti sango ti balayna a pinagbalinna a headquartersna bayat ti kampania.
“Kua, boss, nagpainum ni Mayor Pallot kadagiti barangay iti daya sana pinaikkat dagiti postersmo. Tunggal poster a naidatag, sinuktanna iti tallo’t ulona,” insalaysay ni Batongol.
“Ania?” napasanamtek ti Antokoy iti dayta a naammuanna. Urayna la nakagat ti makinbaba a bibigna.
“Ken inwaragawagna a mangted iti agduduma a ramit ti allawagi tapno adda usarenda iti panggedanda, kasukat ti panangibutosda iti anakna, boss,” impasaksak manen ti campaign manager.
“Saanen a patas ti laban, Batongol. Dadaelendatayo metten kadagiti tao!”
“Talaga a kasta, boss. Agasem ta kuna ti Mayor a ti natay laeng ti paglaingam ket amangan no balsamaremto ti ili no sika ti agtugaw a mayor,” kinuna ni Batongol.
“Saan a mabalin daytoy. Masapul nga agkutiak,” kinuna ni Antokoy iti unegna.
“Ala, inka pay agmerienda dita uneg, Batongol, ta agpatangta no madamdama no ania ti nasayaat nga aramidenta iti dayta indanonmo a parikut,” immandarna ket kasla naawanan iti pigsa a nagpusot iti maysa kadagiti tugaw iti paraangan.
Napasennaay ni Antokoy iti nauneg. Talaga nga aramiden ti mayor ti amin a pamuspusan tapno ti anakna ti mangabak. Numona ta asidegen ti aldaw ti eleksion. No agtultuloy ti ar-aramiden ti mayor sigurado a mabati isuna iti tengnga ti dalan. Ita a maamirisna a saan laeng a kualipikasion ti kasapulan iti dangadang ti politika. Masapul met ti estratehia tapno masaganaan dagiti di mapakpakadaan a pagteng a kas itoy indanon ni Batongol kenkuana. Dina koma kayat nga ibaga ti kinapudno, dagiti dakes a kababalin dagiti kabalubalna ngem saan met a mabalin nga agulimek lattan idinto a makaadun ti kasupangetna.
Inkeddengna a paayabanna ni Pakol tapno isu ti agbalin a pannakangiwatna iti nabukelna a plano.
Ni Pakol ti sigud a ghost writer ti agdama a mayor. Ngem manipud idi saan a ginaranturan ni Mayor Pallot idi mapan umutang iti feeds a pagpakanna kadagiti tarakenna a takong ken bula, immayen immapon kaniana. Inestoriana dagiti palimed ti sigud nga amona.
Ita a masubokna no talaga a kaduana daytoy wenno pakawala laeng ti mayor. Nadamdamagna ngaminen a kasla tay bunga ti daligan daytoy. Kaduana ti asinoman a makaipaay kenkuana iti grasia.
“Saannak met ngata nga allilawen,” nakuna ni Antokoy iti bagina a ni Pakol ti kayatna a sawen.
“Inka tuntonen ni Pakol ket ibagam nga umay a dagus ditoy ayanko,” immandar ni Antokoy apaman a rimmuar ni Batongol manipud iti uneg ti headquarters. “Ikanayonmo metten nga ayaban dagitay tusong twosome. Ibagam nga im-imbitarak ida iti maysa a pangrabii. Inkan, darsem!”
Ilatakna iti tusong twosome a mediamen dagiti palimed dagiti agama a kasalipna iti pulitika. Di balen a pasukibannanto dagitoy iti medio nabengbeng a sobre tapno sigurado ti panangipadamagda iti estoriana.
Nagngirsi ni Antokoy. Kitaek man ti laingyo nga agsarapa iti daytoy nga ibutaktakko! nakunana iti uneg.
(Adda tuloyna)


text:
Ikan
Ti ikan ket ti aniaman a kameng ti parapiletiko a grupo dagiti organismo a mangbukel ti amin nga adda ti asang nga akuatiko a kraniata nga ay-ayup nga awan kadagiti kameng ti bagi nga addaan kadagiti ramay.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
- Helfman, G.; Collette, B.; Facey, D. (1997). Ti Dibersidad dagiti Ikan. Blackwell Publishing. ISBN 0-86542-256-7.
- Eschmeyer, William N; Fong, Jon David (2013). "Katologo dagiti Ikan". Akademia dagiti Siensia ti California.
Dagiti akinruar a silpo[urnosen | urnosen ti taudan]
Midia a mainaig iti Ikan iti Wikimedia Commons


text:
LAOAG CITY – Dua a police officers ti nagudas bayat ti pannakirangetda iti grupo dagiti armado a tattao a nagtakaw iti maysa a bodega ti softdrinks iti Barangay Lydia, Marcos, Ilocos Norte idi Hulio 3.
Nagudas da PInsp. Naldo A. Aromin, officer in charge ti nasao nga ili, ken ni SPO2 Danny M. Ballesteros ken maysa kadagiti suspek bayat ti panagpipinnaltogda idi makamatan dagiti nagresponde a polis dagiti suspek iti kabambantayan a paset ti Sitio North Parola ti nadakamat met laeng a barangay kalpasan a tinakawanda iti P500,000.00 ti Coca Cola storage building ti M. Gabriel Enterprises a kukua ti maysa a Merlyn Gabriel y Martin a masarakan iti national highway ti Barangay Lydia.
Kabayatanna, imbatad ni Police Chief Supt. Franklin Jesus B. Bucayu, regional director, ti pannakipagriknana iti pamilia da Aromin ken Ballesteros idinto a dinayawna ti debosion dagitoy iti pagrebbenganda ken kinabannuarda.
“…as we grieve for our brave brothers-in-uniform, we feel utmost pride as we pay fitting tribute and give due recognition to their dedication to duty and genuine heroism. Indeed, the supreme sacrifice offered by the late Police Inspector Aromin and SPO2 Ballesteros exemplifies the true ideals of Service, Honor and Justice,” kinuna ni Bucayu iti maysa a press statement a naipatulod iti media a pakairamanan ti Tawid News Magasin.
Kanaig daytoy, binuangay ni Police Chief Supt. Franklin Jesus B. Bucayu, regional director, ti Special Investigation Task Group (SITG) “Aromin” a mangiwayat iti in-depth investigation mainaig iti nasao a panagtakaw a nagtungpal iti pannakapapatay da Aromin ken Ballesteros.
Iti report manipud iti Ilocos Norte Police Provincial Office, timmawag ti maysa nga umili idi alas 9:30 ti bigat ti nasao a petsa ket inreportna ti mapaspasamak a panagtakaw iti bodega ti Coca Cola iti barangay lydia.
Nagresponde da Aromin ken sumagmamano a polis a pakairamanan ni Ballesteros ket kinamatda dagiti suspek a naglibas iti kabambantayan a paset ti Sitio North Parola ti nasao a barangay.
Segun iti report, sumungsungad pay laeng dagiti polis ngem pinaputokan ida dagiti suspek a nakatiruan ni Ballesteros. Nagpaut ti ranget iti 25 minutos a nakagudasan ni Aromin ken maysa a mapapati a kadua dagiti nagtakaw.
Nakarekobre dagiti polis manipud iti natay iti dua a backpacks a naglaon kadagiti assorted nga aruaten, alahas, petaka ken pouch a naglaon kadagiti sensilio nga agdagup iti P2,000, sumagmamano a bills nga agdagup iti P1,280 a kuarta, maysa a homemade 12 gauge pistol ken Nokia a selpon.
Kinuna ni Chan a nangisayangkat ti nagtipon a bunggoy ti Ilocos Norte Provincial Police Office ken 3rd IB, 7th ID iti hot pursuit operation kadagiti suspek a mapapati nga aglemlemmeng pay laeng iti kabambantayan a paset ti nadakamat a lugar.#


text:
AGLADLADINGIT NGA ASAWA KEN ANAK. Ig-iggaman da Carmi ken ti anakna a ni Charm Emerald ti naikuadro a retrato ni Cpl. Elmer Macliing Anno, 32, bayat
ti pannakaimassayag ti bangkayna iti balayda sadiay Barangay Rubio, Galimuyod, Ilocos Sur. Maysa ni Anno kadagiti soldado a nagudas iti rupak iti nagbaetan dagiti
tropa ti gobierno ken ti Maute terror group sadiay Marawi City idi Mayo 23, 2017. (Rinetrato ni ETN/PIA-1)
AGLADLADINGIT NGA ASAWA KEN ANAK.
AGLADLADINGIT NGA ASAWA KEN ANAK. Ig-iggaman da Carmi ken ti anakna a ni Charm Emerald ti naikuadro a retrato ni Cpl. Elmer Macliing Anno, 32, bayat


text:
Thursday, January 11, 2018
ACTION PLAN 2018 TI DA-LGU, MAIYIMPLIMENTAR
Cabugao, Ilocos Sur – Nagmitingen ti sibubukel nga Staff & Personnel ti DA-LGU Cabugao nga idauluan ni Municipal Agriculturist Robert S. Savella para iti assessment-da iti kallabes a Tawen 2017 tapno mabukelda dagiti planoda para iti Tawen 2018 kadagiti mannalon a kangrunaan ken mangngalap a klienteda.
Segun ken ni MA Savella, innayonna a sinubliananda a tinaming ti nagbambanagan dagiti inggannuatda a proyekto/programa ken aktibidadesda iti Tawen 2017 ket dagiti nagkuranganda ket dayta ti papigsaenda iti Tawen 2018 agsipud ta kaaduan kadagitoy ti agtultuloy a programa a pagkamkammayetan nga ipatungpal ti LGU-Cabugao; Agricultural Training Institute (ATI); INREC; DA-RFO 1 ken dadduma pay nga Ahensia a makasakup iti Agrikultura tapno maited iti kasapulan dagiti mannalon iti Munisipalidad.
Nataming ti kasasaad ti tunggal Banner Program dagiti Technologist kadagiti destinoda a barangay ket naisingasing dagiti pangpasayaat pay iti maited a serbisio kadagiti mannalon babaen iti kolektibo a desision ti Departamento ti DA-LGU ditoy Munisipio.
Insupusop pay ni Mr. Savella a dagitoy nga inisiatibada ket mangsuportar kadagiti report-da para iti Opisina ti Mayor, OPAG-Ilocos Sur ken iti Regional Field Office (RFO) 1, San Fernando City, La Union para iti assessment ken planning.
Nakikaysa met ni MENRO-Designate Edgar S. Balangatan, AT iti nasao a panagmiting ti DA-LGU Cabugao tapno mairagpinna met dagiti pakaseknanna iti Seksion nga itaktakderanna.
Dagitoy nga aksion ken inisiatiba ket paset iti panangpasayaatda iti serbisioda a mayataday iti sirmata ti LGU-Cabugao nga idauluan ni Mayor Josh Edward S. Cobangbang a mangpadur-as iti Sektor-Agrikultura ti ili. # (Web In-Action)
Segun ken ni MA Savella, innayonna a sinubliananda a tinaming ti nagbambanagan dagiti inggannuatda a proyekto/programa ken aktibidadesda iti Tawen 2017 ket dagiti nagkuranganda ket dayta ti papigsaenda iti Tawen 2018 agsipud ta kaaduan kadagitoy ti agtultuloy a programa a pagkamkammayetan nga ipatungpal ti LGU-Cabugao; Agricultural Training Institute (ATI); INREC; DA-RFO 1 ken dadduma pay nga Ahensia a makasakup iti Agrikultura tapno maited iti kasapulan dagiti mannalon iti Munisipalidad.
Nataming ti kasasaad ti tunggal Banner Program dagiti Technologist kadagiti destinoda a barangay ket naisingasing dagiti pangpasayaat pay iti maited a serbisio kadagiti mannalon babaen iti kolektibo a desision ti Departamento ti DA-LGU ditoy Munisipio.
Insupusop pay ni Mr. Savella a dagitoy nga inisiatibada ket mangsuportar kadagiti report-da para iti Opisina ti Mayor, OPAG-Ilocos Sur ken iti Regional Field Office (RFO) 1, San Fernando City, La Union para iti assessment ken planning.
Nakikaysa met ni MENRO-Designate Edgar S. Balangatan, AT iti nasao a panagmiting ti DA-LGU Cabugao tapno mairagpinna met dagiti pakaseknanna iti Seksion nga itaktakderanna.
Dagitoy nga aksion ken inisiatiba ket paset iti panangpasayaatda iti serbisioda a mayataday iti sirmata ti LGU-Cabugao nga idauluan ni Mayor Josh Edward S. Cobangbang a mangpadur-as iti Sektor-Agrikultura ti ili. # (Web In-Action)
Posted by Bayan ng Cabugao, Ilocos Sur at 11:36 AM
Subscribe to: Post Comments (Atom)


text:
KAUNAAN ITI REHION I.
Maibilang ita ni John Francis Abitong Paraoan, R.N., M.A.N., nurse iti Mariano Marcos Memorial Hospital and Medical Center, Siudad ti Batac, a kas kaunaan a Geriatric and Gerontology Nurse iti Rehion I. kalpasan ti pannakaileppasna iti tallo a bulan a panagsanay iti babaen ti Department of Health (D.O.H.) Academy ken Gerontology Nurses Association of the Philippines (GNAP) maipanggep ti panagtaripato kadagiti babbaket ken lallakay. Nagun-od ni John Francis A. Paraoan dagiti sumaganad a pammadayaw iti nasao a panagsanay: Valedictorian, Best in Research, ken Leadership Award.


text:
TOP ACHIEVERS.
Sangapulo ket tallo nga estudiante ti School-on-the-Air (SOA) Program/Eskuela iti Tangatang ti nakipartisipar iti Top Achiever’s Examination a naisayangkat iti MMSU idi Agosto 16, 2018. Napili dagiti nageksamen manipud kadagiti napili nga enrollees manipud kadagiti 15 a munisipio a nakipaset iti SOA ti MMSU. Inyalat ni Florencio Madalipay (Siudad ti Batac) ti umuna a puesto; maika-2 ni Ernard John Agustin (San Nicolas), maika-3 ni Jeofrey Agustin (Solsona); maika-4 ni Richard Garcia (Badoc); maika-5 ni Edilberto John Ramos (Bacarra). Dagiti dadduma pay a top achievers (maika-6 agingga iti maika-13 a puesto): Margie Sagucio (Pasuquin), Jose Caditan (Paoay), Lorna Malvar (Sarrat), Zenny Sesuando Manuel (Banna), Edison Yamongan (Currimao), Noriel Magayano (Vintar), Celerino Ligot (Marcos), ken Feliciano Rondal (Nueva Era). Naisayangkat ti top achiever’s examination kas paset ti panangtingiting iti naadal dagiti nakipaset iti SOA. Nairaman pay iti ladawan da Dr. Aris Reynold V. Cajigal, Director ti Extension Directorate, MMSU; Dr. Sherlyn B. Nicolas, Planning and Monitoring Officer; ken Mercy R. Gano, mangimatmaton iti SOA. Naipatungpal ti SOA babaen ti pammalubos ti Presidente ti MMSU, Dr. Shirley C. Agrupis, iti tulong pinansial ti PCAARRD babaen ti proyekto a Sustaining Crop Productivity on Climate-resilient Technologies through Science and Technology Community-Based Farm on Climate Vulnerable Areas in Ilocos Norte iti pannakibinnuligna iti DWFB 954 AM Radyo Pilipinas-Laoag ken DWCI 105.1 FM Radyo Piddig, Gobierno Probinsial ti Ilocos Norte ken dagiti nagduduma nga LGUs ti Ilocos Norte. Maisayangkat ti panagturpos dagiti estudiante ti SOA inton Septiembre 19, 2018 iti MMSU Teatro, Ilocandia nga atendaran ti agarup 650 nga estudiante ti SOA (Ladawan: Kimberly S. Miguel/Teksto: Mercy R. Gaño)


text:
Thursday, August 17, 2017
4 Ps TI BARANGAY SAGAYADEN, NAADALAN ITI FIRE SAFETY, DISASTER PREPAREDNESS AND FIRST AID
Cabugao, Ilocos Sur – Maysa nga epektibo a wagas iti pannakikammayet dagiti dadduma nga ahensia a kas iti BFP ken DOH iti agtultuloy a Family Development Session (FDS) kadagiti 4 Ps kadagiti barangay ti ili a Cabugao. Nadaras nga agsaknap ti impormasion ken maiyadal agsipud ta dagiti 4 Ps Members ket isuda dagiti miembros iti barangay.
Iti kasta, dagiti Duty Personnel ti Bureau of Fire Protection (BFP)-Cabugao nga idauluan ni INSP Ronald Castillo ket nangiwayatda iti
Fire Safety Lecture, Disaster Preparedness and First Aid kadagiti Pantawid Pamilyang Pilipino Program (4Ps) Members iti iti Multi-purpose Building iti Brgy. Sagayaden, Cabugao Ilocos Sur idi Agosto 15, 2017.
Kadua dagiti nadakamat a Firemen dagiti Personnel ti Municipal Link ti DSWD ken LGU-Cabugao nga inyuna ni Miss Aida S. Cueto iti panaglektiur ken nagdemonstrar kadagiti 4 Ps Members babaen kadagiti Topiko a naipaannong kadakuada.
Ti Family Development Session (FDS) ket maysa nga epektibo a pamay-an iti panangpatibker ti urnos ken kasasaad dagiti 4 Ps Members a pakairamanan metten dagiti bumarangay ken dagiti Opisiales-da tapno masustener daytoy a programa ti DSWD ken agtultuloy a kakammayetda ti Gobierno Munisipal nga idauluan ni Mayor Josh Edward S. Cobangbang. # (Web In-Action)
Posted by Bayan ng Cabugao, Ilocos Sur at 8:12 AM
Subscribe to: Post Comments (Atom)


text:
Antonio Vivaldi
Ni Antonio Lucio Vivaldi (4 Marso 1678 – 28 Hulio 1741), a nabiengasan ti il Prete Rosso ("Ti Nalabbasit a Padi") gapu ti nalabbasit a buokna, ket maysa idi a Benesiano Barok a komposer, padi, ken birtuoso a biolinista, a naipasngay idiay Benesia. Isu ket mabigbigan a kas maysa kadagiti kalatakan a Barok a kompositor, ti inpluensiana ti las-ud ti kabibiagna ket nawatiwat iti kadagupan ti Europa. Ni Vivaldi ket nagruna anamammoan para iti panagpartuat kadagiti instrumento a tokar, a naipangpangruna para iti biolin, ken dagiti pay sagrado a koro nga obobra ken dagiti sumorok a 40 nga opera. Ti kadayegan anaamammoan nga obrana ket ti serie dagiti biolin a tokar a naamammoan a kas ti Ti Uppat a Tiempo.
Adu kadagiti pinarpartuatna ket naisurat para kadagiti musika ti babbai a kadkadua iti Ospedale della Pietà, ti kamara dagiti napanawan nga ububbing a nagtarabahoan ni Vivaldi manipud idi 1703 aginggana idi 1715 ken manipud idi 1723 aginggana idi 1740. Ni Vivaldi ket nagballigi pay ti panakaentablada kadagiti operana idiay Benesia, Mantua ken Vienna. Kalpasan ti pakayamammona kenni Emperador Karlos VI, ni Vivaldi napan idiay Vienna a nagnamnama nga isu ket maipangruna. Ti Emperador ket pimmusay kalpasan idi simmangpet ni Vivaldi, ken ti komposer ket natay nga agpalpalama, nga awan ti natalinaay a pagtaudan ti matgedan.
Ngem ti musika ni Vivaldi ket nasayaat a naawawat idi la-ud ti kabibiagna, ngem daytoy ket naapday ti kinadayegna aginggana idi adda ti nasiglat a panagpabaro idi umuna a gudua ti maika-20 a siglo. Tatta nga aldaw, ni Vivaldi ket mairanggo kadagiti kadayegan ken nawatiwat a nairehistro a Barok a komposer.
Dagiti nagibasaran[urnosen | urnosen ti taudan]
Paammo
Taudan / Adu pay a mabasbasa
- Brizi, Bruno, "Maria Grazia Pensa" iti Musika ken Sursurat, Tomo. 65, Tomo. 1 (Ene., 1984), pp. 62–64
- Bukofzer, Manfred (1947). Musika iti Barok a Panawen. New York, W. W. Norton & Co. ISBN 0-393-09745-5.
- Cross, Eric (1984). Panagrepaso iti I libretti vivaldiani: recensione e collazione dei testimoni a stampa by Anna Laura Bellina;
- Formichetti, Gianfranco Venezia e il prete col violino. Vita di Antonio Vivaldi, Bompiani (2006), ISBN 88-452-5640-5.
- Heller, Karl Antonio Vivaldi: Ti Nalabbasit a Padi ti Benesia, Amadeus Press (1997), ISBN 1-57467-015-8
- Kelly, Sarah Bruce, Ti Annina ti Nalabbasit a Padi, 2009 Bel Canto Press, ISBN 978-0-578-02566-7
- Kelley, Sarah Bruce, Vivaldi's Muse, 2011 Bel Canto Press, ISBN 978-0-9836304-0-1
- Kolneder, Walter Antonio Vivaldi: Dagiti Dokumento ti Biagna ken Obobra, C F Peters Corp (1983), ISBN 3-7959-0338-6
- Quick, Barbara, Dagiti Birhen ni Vivaldi (nobela), HarperCollins (2007), ISBN 978-0-06-089052-0.
- Robbins, H.C., Vivaldi: Boses iti Barok, Unibersidad ti Chicago a Pagmalditan, 1996 ISBN 0-226-46842-9
- Romijn, André. Dagiti Nailemlemmeng a Dangngay: Ti Nalimed a Biag ni Antonio Vivaldi, 2007 ISBN 978-0-9554100-1-7
- Selfridge-Field, Eleanor (1994). Benetiano nga Instrumento a Musika, manipud kenni Gabrieli aginggana kenni Vivaldi. New York, Dover Publications. ISBN 0-486-28151-5.
- Talbot, Michael, Antonio Vivaldi, Insel Verlag (1998), ISBN 3-458-33917-5
- Talbot, Talbot: "Antonio Vivaldi", Grove Music Online, ed. L. Macy (Naala idi 26 Agosto 2006), (umannamon a panagserrek)
Dagiti akinruar a silpo[urnosen | urnosen ti taudan]
Midia a mainaig kenni Antonio Vivaldi iti Wikimedia Commons


text:
Daniw a Para Ubbing Johmar R. Alvarez
Uppat a Daniw
Adal
Agbasaak tapno lumaingak Darepdepko ditoy a maragpat Anag ti biag maaddaanak Lawag ti namnamak iti rigat.
Biag
Binulodko ken ni Apo Isublikto no maungpotko Aywanak bayat panagbiagko Gunggonak iti ipupusayko.
Kayo
Kayo nga immulak iti paraangan Agbunga iti naimas a masaramsam Yegna pay ti linong a paginanaan Oras ti siesta kalpasan ti pannangan.
Daga
Daga a nagtaudan, nakamulian Agserbi a naed ti sangaparsuaan Gapuna nga innak saluadan Agsubliakto kenkuana siyayaman.


text:
STO. DOMINGO, Ilocos Sur – Nabigbigen ti lalaki a nasarakan a naiwalang iti Barangay Sta. Cruz, ditoy nga ili idi agsapa ti Marso 2.
Nabigbig ti biktima a maysa a John Paul Emmanuel Ramos y Garcia, 37, naasawaan, ken residente iti Gomez Street, Barangay 7, Vigan City babaen iti asawana a ni Marie Grace Frances Ramos y Macapagal, 36, negosiante, ken agnaed iti Zone 5, Bantay, Ilocos Sur.
Segun iti polis, adda ti biktima iti babaen ti watch list ken nakalista a numero tres a drug personality iti Vigan City police station
Maysa a Joey Medrano y Batoon, 43, naasawaan, drayber ti dyipni ken residente iti Barangay Sta. Cruz, Sto. Domingo, ti nangireport iti polis station a nalabsanna ti biktima a naidasay a daradara iti igid ti dalan a sakup ti lugarda bayat ti panagdaliasatna nga aggawid.
Intaray dagiti nagresponde a polis ni Ramos iti Tolentino Clinic and Hospital, Sto. Domingo, ngem indeklara ti doktor a nangtaming kenkuana a dead on arrival.
Iti panagpalutpot dagiti kameng ti SOCO, Ilocos Sur PPO team, nakarekobreda iti maysa a kapsula manipud iti Cal. 45 iti nakapasamakan ti krimen.
Saan pay nga ammo ti motibo ti pammapatay nupay kitkitaen dagiti inbestigador no adda pakainaigan iti droga ti krimen.#


text:
NARVACAN, Ilocos Sur – Posible a sumango iti kaso a direct assault upon a person in authority ti maysa a tricycle driver kalpasan a kinaritna ti hepe ti polis ditoy.
Nainaganan ti tricycle driver a ni Jakeson Lucindo, 21, residente iti Parparia, Narvacan, Ilocos Sur a mapapati a nangkarit ken ni PCI Marlo Castillo, agdama a chief of police iti daytoy nga ili.
Segun iti report, naammuan a ni Major Castillo, agraman dagiti dadduma a kaduana a polis ditoy, ti nangisayangkat iti foot patrol ket kabayatan ti ilalabasda iti Amigos Videoke iti Barangay Santa Lucia, nairana a rimmuar ti suspetsa a mapapati a nabartek a nagkunaan ti COP iti: “Adda sa met tamamon, gayyem?”
Maipagarup a pabaribar a simmungbat ti suspetsa, “Wen, ania problemam kaniak?”.
Mapapati a darupen koma ti suspetsa ni Castillo ngem naigawid dagiti kaduana a pulis.
Impan dagiti polis ti suspetsa iti Central Ilocos Sur District Hospital tapno maammuan ti level ti nainomna nga arak.
Kabayatanna, sabali pay a mapapati a drug pusher ti natnag iti buy-bust operation nga insayangkat ti PDEA Region I ken pannakikammmayyet ti polis ditoy itay nabiit.
Inaresto dagiti polis ni Ciony Valera, 33, mapapati a drug pusher, residente iti barangay Paratong, iti buy-bust operation a naisayangkat iti Barangay Sta. Lucia ditoy.
Nakumpiska ti raiding team ti 2 a heat-sealed sachet nga addaan iti mapapati a shabu, ken P500 a marked money nga addaan marka YB-122708 ken RCC.
Paset ti operasion ti agtultuloy a kampania ti polis ditoy a mangpugipog iti maiparparit a droga.


text:
Friday, July 8, 2016
NASIBETEN TI EL NINO; TUDTUDO, MAPALAWA TI MATALON
Cabugao, Ilocos Sur – Iti panakaisar-ong ti Web In-Action kadagiti barangay ti Munisipalidad, naammuan kadagiti mannalon nga iti panagbuslon ti tudo, main-inutanda a mapalawa ti matalonda iti Wet Season 2016 (Hunio-Nobiembre).
Naammuan pay nga adda maitulongna iti naited kadakuada a libre a bukel ti Ryan Rice ken Organic Fertilizer babaen iti programa ti Gobierno Munisipal ken ti DA-RFO 1 a mausar iti panagpadakkelda iti mairaepda.
Maibasar iti gunay ti DA-LGU iti daytoy a panagtatalon, imbatad ni Municipal Rice Program Coordinator Nereo S. Daproza a kaaduanen iti umabot ti 4,600 a bilang ti mannalon a mangbukel kadagiti 35 a rehistrado nga asosasion ti mannalon iti naikkan ti pamalpalatpatan iti Cropping Calendar & Pattern of Planting iti Wet Season 2016 babaen iti maulit-ulit a meeting ken Technical Briefing ti Palay Check Session iti kada barangay/asosasion.
Nupay kasta, kaaduan a mannalon ti agpannuray iti tulong ti tudo iti panagtalonda kadagiti 1, 283 ektaria a rainfed area ken umabot ti 971 ektaria a mataltalon iti irrigated area.
Innayon ni Mr. Daproza a manamnama a matalon ita ti ag-2,204 ektaria a dati a mataltalon iti intero a Munisipalidad. Kanaig daytoy, nailunsaden dagiti Municipal Techno-Demo Farms kadagiti estratehiko a lugar kasta metten ti Farmers Field School (FFS) in Rice Production a pakaibilangan sadiay Brgy. Bungro. Dagitoy a demonstration area ti panagtalon ket tinawen a maar-aramid iti kada strategic area a pagtuladan dagiti mannalon.
Inulit ni Mr. Daproza nga imbaga a manam-ayan dagiti mannalon ta tunggal asosasion ket naikkanda iti pagsusublatanda a ramit a pagtalon kas iti hand tractor (kuliglig) iti kaaduan, hose ken makina (water pump) a pagpakunot ti danum iti aminen nga asosasion babaen iti panangpataud ti DA-RFO 1 ken ti LGU-Cabugao kadagitoy a pagimbagan dagiti mannalon iti kallabes nga Administrasion ti ili.
Dagitoy nga aksion ken inisiatiba ket resulta ti napintek a programa ti Gobierno Munisipal nga itultuloy nga idauluan ni Mayor Josh Edward S. Cobangbang tapno makomplementaran ti gaget dagiti mannalon nga agpataud ti umanay a suplay a pagtaraon dagiti umili ken manayonan ti masapulanda agsipud ta mayoridad dagiti umili ti agdepende iti kangrunaan a pagbiaganda iti Agrikultura ditoy nga ili. # (Web Situational Report)
Naammuan pay nga adda maitulongna iti naited kadakuada a libre a bukel ti Ryan Rice ken Organic Fertilizer babaen iti programa ti Gobierno Munisipal ken ti DA-RFO 1 a mausar iti panagpadakkelda iti mairaepda.
Maibasar iti gunay ti DA-LGU iti daytoy a panagtatalon, imbatad ni Municipal Rice Program Coordinator Nereo S. Daproza a kaaduanen iti umabot ti 4,600 a bilang ti mannalon a mangbukel kadagiti 35 a rehistrado nga asosasion ti mannalon iti naikkan ti pamalpalatpatan iti Cropping Calendar & Pattern of Planting iti Wet Season 2016 babaen iti maulit-ulit a meeting ken Technical Briefing ti Palay Check Session iti kada barangay/asosasion.
Nupay kasta, kaaduan a mannalon ti agpannuray iti tulong ti tudo iti panagtalonda kadagiti 1, 283 ektaria a rainfed area ken umabot ti 971 ektaria a mataltalon iti irrigated area.
Innayon ni Mr. Daproza a manamnama a matalon ita ti ag-2,204 ektaria a dati a mataltalon iti intero a Munisipalidad. Kanaig daytoy, nailunsaden dagiti Municipal Techno-Demo Farms kadagiti estratehiko a lugar kasta metten ti Farmers Field School (FFS) in Rice Production a pakaibilangan sadiay Brgy. Bungro. Dagitoy a demonstration area ti panagtalon ket tinawen a maar-aramid iti kada strategic area a pagtuladan dagiti mannalon.
Inulit ni Mr. Daproza nga imbaga a manam-ayan dagiti mannalon ta tunggal asosasion ket naikkanda iti pagsusublatanda a ramit a pagtalon kas iti hand tractor (kuliglig) iti kaaduan, hose ken makina (water pump) a pagpakunot ti danum iti aminen nga asosasion babaen iti panangpataud ti DA-RFO 1 ken ti LGU-Cabugao kadagitoy a pagimbagan dagiti mannalon iti kallabes nga Administrasion ti ili.
Dagitoy nga aksion ken inisiatiba ket resulta ti napintek a programa ti Gobierno Munisipal nga itultuloy nga idauluan ni Mayor Josh Edward S. Cobangbang tapno makomplementaran ti gaget dagiti mannalon nga agpataud ti umanay a suplay a pagtaraon dagiti umili ken manayonan ti masapulanda agsipud ta mayoridad dagiti umili ti agdepende iti kangrunaan a pagbiaganda iti Agrikultura ditoy nga ili. # (Web Situational Report)
Posted by Bayan ng Cabugao, Ilocos Sur at 8:06 AM
Subscribe to: Post Comments (Atom)


text:
Peninsula ti Bataan
Ti Peninsula ti Bataan ket kabatbatuan a nayon ti Banbantay ti Zambales, iti Luzon, Filipinas. Daytoy ket isinana ti Luek Manila manipud iti Baybay Abagatan Tsina. Ti peninsula ket mangipakita ti Bantay Natib (1,253 m) iti amianan ken ti Banbantay Mariveles iti abagatan, a mangiraman met ti Bantay Samat, ti lokasion ti naipakasaritaan a pangmarka para iti Martsa iti Patay ti Bataan.
Ti Probinsia ti Bataan ket mabirukan ti daytoy a peninsula. Kalpasan ti pannakaabak iti Gubat ti Bataan idi las-ud ti Maikadua a Sangalubongan a Gubat, kalpasan ti pannakatnag ti pagsammakedan ti Corregidor ti Martsa iti Patay ti Bataan ket napasamak idiay peninsula ti Bataan. Dagiti natiliw a puersa ti aliado ket napilitda a nagmartsa a mapan idiay peninsula kadagiti kampo a pagbaludan babaen ti naranggas ket nakaal-alliaw a kasasaad ken dagiti ginasut a nagsagsagaba kadagiti nadawel a krimen ti gubat iti kalsada, nga idiay ket naikkanda laeng ti bassit a danum ket naiparitda a agrugit.


text:
Maika-125 a meridiano daya
Ti 125° a meridiano daya ti Greenwich ket ti linia ti longitud a gumay-at manipud iti Amianan nga Ungto a bumallasiw iti Taaw Artiko, Asia, Australia, ti Taaw Pasipiko, ti Taaw Indiano, ti Akin-abagatan a Taaw, ken ti Antartika aginggana iti Abagatan nga Ungto.
Ti maika-125 a meridiano daya ket mangporma ti nalatak a sirkulo a kakuyogna ti maika-55 a meridiano laud.
Manipud iti Ungto aginggana iti Ungto[urnosen | urnosen ti taudan]
Mangrugi iti Amianan nga Ungto ken agpaabagatan iti Abagatan nga Ungto, ti maika-125 a meridiano daya ket lumabas babaen ti:
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Darby, Andrew (22 Disiembre 2003). "Canberra all at sea over position of Southern Ocean". The Age. Naala idi 13 Enero 2013.
- ^ "Indian Ocean". Encyclopaedia Britannica. Naala idi 13 Enero 2013.


text:
Quang Binh
Ti Quang Binh ket maysa a probinsia ti Bietnam a masarakan iti Rehion ti Bac Trung Bo ti Bietnam. Ti kapitoliona ket ti ili ti Dong Hoi . Kabeddengna dagiti probinsia ti Ha Tinh iti laud ken ti Quang Tri iti abagatan.
Administratibo a panakabingbingay[urnosen | urnosen ti taudan]
Ti probinsia ti Quang Binh ket nabingbingay iti immem a huyện (distrito) ken maysa a siudad ti (Đồng Hới)
Dagiti nagibasaran[urnosen | urnosen ti taudan]
- ^ a b "Tong quan Quang Binh" (iti Bietnamis). probinsial a gobierno ti Quảng Bình. 2010-02-08.


text:
Maika-100 a meridiano laud
Ti 100° a meridiano laud ti Greenwich ket ti linia ti longitud a gumay-at manipud iti Amianan nga Ungto iti ballasiw ti Taaw Artiko, Amianan nga Amerika, ti Taaw Pasipiko, ti Akin-abagatan a Taaw, ken ti Antartika aginggana iti Abagatan nga Ungto.
Ti maika-100 a meridiano laud ket mangporma ti nalatak a sirkulo a kakuyogna iti maika-80 a meridiano daya.
Dagiti linaon
Manipud iti Ungto aginggana iti Ungto[urnosen | urnosen ti taudan]
Mangrugi iti Amianan nga Ungto ken mapan nga agpaabagatan iti Abagatan nga Ungto, ti maika-100 a meridiano laud ket lumabas babaen ti:
Estados Unidos[urnosen | urnosen ti taudan]
Idiay Estados Unidos ti meridiano 100° laud iti Greenwich ket mangporma iti akindaya a pagbeddengan ti Texas panhandle iti Oklahoma (mayugotan daytoy iti taudan iti Tulag Adams-Onís idi 1819 ken ti nangikappia ti pagbeddengan a nagbaetan ti Baro nga Espania ken ti Estados Unidos iti pagbaetan ti Karayan Nalabbasit ken Karayan Arkansas). Ti Dodge City, Kansas ket eksakto a mabirukan iti interseksion ti Karayan Arkansas ken ti maika-100 a meridiano.
Idiay sentral a Nalatak a Tantanap, ti meridiano ket agarup a mangmarka ti akinlaud a pagbeddengan ti kadawyan a sakop ti nadam-eg nga angin manipud iti Golpo iti Mehiko, ken ti agarup a pagbeddengan ti (urayno adda met dagiti lugar a mangipan ti pagbeddengan iti ad-adyo a daya) nagbaetan ti namaga bassit a klima iti laud ken dagiti nadam-eg a kontinental (amianan ti agarup a 37°N) ken nadam-eg a subtropikal (abagatan ti agarup a 37°N) a klima iti daya. Ti kita ti agrikultura iti laud ti meridiano ket kadawyan nga agkamkammatalek iti nakaro a panagsibog. Iti pakasaritaan, ti meridiano ket masansan a mal-ala a kas ti agarup a pagbeddengan a nagbaetan ti akindaya ken akinlaud nga Estados Unidos. Tinaengan dagiti puraw, ken naiwarwaras nga agpalaud kalpasan ti Sibil a Gubat ti Amerikano, iti lugar ti likmut iti daytoy a meridiano idi las-ud ti tawtawen ti 1870.
Ti senial iti ballasiw ti U.S. Highway 30 idiay Cozad, Nebraska, ket mangmarka ti lugar a pagsabtan ti maika-100 a meridiano ken dagiti dalan ti Oregon Trail, Pony Express, transkontinental a perokaril, ken ti Lincoln Highway.
Iti popular a kultura[urnosen | urnosen ti taudan]
Ti Beyond the Hundredth Meridian (1954) ni Wallace Stegner, ket ti biograpia ni John Wesley Powell, ti maysa nga eksplorador iti Laud nga Amerika. Ti kanta nga "At the Hundredth Meridian" babaen ti The Tragically Hip ket maipanggep iti maika-100 a meridiano laud, a naisangayan idiay Kanada, ken no kasano a tradisional a naikeddeng a ti "pangrugian ti nalatak a tantanap."


text:
Relihion
Ti relihion ket maysa nga urnong dagiti dagiti kutural a sistema, dagiti pammati a sistema, ken dagiti panirigan ti lubong a mangipanggep ti nagtagitaon tiespiritualidad ken, sagpaminsan, kadagiti moralidad.[nota 1] Dua kadagiti relihion ket addaan kadagiti salaysay, dagiti simbolol, dagiti tinawtawid ken sagrado a naipakasaritaan a maipanggepan a mangited ti kayat a sawen ti biag wenno mangipalpalawag ti puonan iti biag wenno ti law-ang. Dagitoy ket mangimaton kadagiti moralidad, etiko, relihioso a linteg wenno ti maysa a kinaykayat a kita ti biag manipud kadagiti kapanunotanda a maipanggep ti kosmos ken katutubo ti tao.
Ti balikas a relihion ket sagpaminsan a maisuksukat iti pammati wenno pammati a sistema, ngem ti relihion ket maigiddiat manipud iti pribado a pammati gapu ta daytoy ket adda ti sosial nga aspetona.[1] Adu kadagiti relihion ket adda kadagiti naurnong a panagkukua, padi, ti maysa a panagipalpalawag a mangbukel ti pannakaikappon wenno pannakaikameng, kadagiti kongregasion iti naisangsangayan a tao, kadawyan a taripnong wenno dagiti serbisio para kadagiti kapanggepan iti panagraem kadagiti dios wenno para iti kararag, dagiti nasantuan a lugar (masna wenno arkitektura), ken/wenno dagiti nasantuan a sinuratan. Ti panaksanay ti relihion ket mabalin a mangiraman pay dagiti sermon, panagirukbab kadagiti araramiden ti maysa a dios wenno dagiti dios, dagiti sakripisio, dagiti piesta, padaya, talimudaw, panakaitapog, dagiti punpon a serbisio, dagiti matrimonia a serbisio, meditasion, musika, arte, sala, dagiti publiko a serbisio, wenno dagiti dadduma pay nga aspeto iti kultura ti tao. Nupay kasta, adda dagiti kas pagarigan ti relihion nga adda bassit wenno awan kadagitoy nga aspeto ti patakder, pammati, wenno panagsanay.
Dagiti linaon
Etimolohia[urnosen | urnosen ti taudan]
Ti relihion (manipud iti Daan a Pranses relihion "relihioso a komunidad," manipud iti Latin religionem (nom. religio) "panagraem ti nasagraduan, panagdayaw kadagiti dios,"[2] "obligasion, ti piansa a nagbaetan ti tao ken dagiti dios"[3]) ket naala manipud iti Latin a religiō, dagiti patingga a nagtaudan ket saan a naamammoan. Maysa a posibilidad ket ti panakaala manipud iti panakapamindua *le-ligare, a naipatarus a nasurot manipud iti Cicero a nangikapet ti lego "agbasa", a kas ti re (manen) + lego iti kapanunotan nga "agpili", "aramidem manen" wenno "aganannadka a mangusig". Dagiti moderno nga eskolar a kas ni Tom Harpur ken Joseph Campbell ket mangipabor ti pannakaala manipud iti ligare "piansa, ikapet", a mabalin a manipud iti maysa a pasaruno a re-ligare, a kas ti re (manen) + ligare wenno "ti mangikapet manen," nga inaramid daytoy a prominente babaen ni San Agostino, kalpasan ti pannakaipatarus iti Laktansio.[4][5] Ti midiebal a panagusar ket isumbangirna ti urnos iti panagitudo ti piansa dagiti komunidad a kas dagiti monastiko nga ur-urnos: "mangmangegmi ti 'relihion' iti Nabalitokan a Toson,itimays a kabaliero iti relihion iti Avys'".[6]
Segun ti pilologo a ni Max Müller, ti ramut ti Ingles a balikas a "relihion", ti Latin religio, ket kasisigud nga inususar a kayatna a sawen ket "panagraem para iti Dios wenno dagiti dios, ti naannad a panagpanpanunot kadagiti nasantuan a banbanag, pietas" (a niCicero ket ad-adu pay a pakaala a kayatna a sawen ket "salukag").[7][8] Max Müller nga inlaslasin dagiti adu a kultura ti lawlaw ti lubong, a mairaman ti Ehipto, Persia, ken India, a kas adda dagiti agpadpada nga estruktura ti bileg iti daytoy a puntos ti pakasaritaan. Ti matawtawagan tatta nga aldawen a taga-ugma a relihion, a tinawtawaganda laeng idin a ti "linteg".[9]
Adu kadagiti pagsasao nga adda dagiti balikas a mabalin a maipatarus a kas ti "relihion", ngem mabalin nga us-usarenda dagitoy ti sabsabali a pamay-an, ken adda dagiti awanan iti balikas para iti relihion. Kas pagarigan, ti Sanskrito a balikas a dharma, a sagpaminsan a maipatpatarus a kas "relihion", ket kayatna pay a sawen ket linteg. Kadagiti klasiko nga Abagatan nga Asia, ti panagadal ti linteg ket buklenna dagiti konsepto a kas ti penitensia babaen ti kinatulnog ken seremonial ken ti pay naipakat a tinawtawid. Ti mediebal a Hapon idi ununana ket adda kapadpadana a panagkappon a nagbaetan ti "imperial a linteg" ken unibersal wenno "Buda a linteg", ngem kalpasan dagitoy ket nagbalinda a nawaya taudan ti bileg.[10][11]
Awan ti pudno a kapadpada ti "relihion" iti Hebreo, ken Hudaismo ken saan a mangilasin ti nagbaetan ti relihioso, nailian, panakapuli, wenno etniko a kinasiasino.[12] Maysa kadagiti panakatengnga a konseptona ket ti "halakha", sagpaminsan a naipatpatarus a kas ti "law", a mangiyalagad ti panagsanay ken pammati ken dagiti adu nga aspeto iti inaldaw a biag.
Ti panag-uasar kadagiti sabsabali a termino, a kas ti panagannugot ti Dios wenno Islam ket maipapan kadagiti naisangsangayan a pakasaritaan ken bokabulario.[13]
Dagiti nagibasaran[urnosen | urnosen ti taudan]
- ^ Durkheim, E. (1915) Dagiti Elementario a Porma iti Relihioso a Biag. Londres: George Allen & Unwin.
- ^ Harper, Douglas. "religion". Online Etymology Dictionary.
- ^ Abababa nga Ingles a Diksionario ti Oxford
- ^ Iti Ti Pagano a Kristo: Panakaala manen ti Napukaw a Lawag. Toronto. Thomas Allen, 2004. ISBN 0-88762-145-7
- ^ In Ti Bileg iti Mito, nga adda ni Bill Moyers, ed. Betty Sue Flowers, New York, Anchor Books, 1991. ISBN 0-385-41886-8
- ^ Johan Huizinga, Ti Panakaapday ti Tengnga a Panawen (1919) 1924:75.
- ^ Max Müller, Masna a Relihion, p.33, 1889
- ^ Lewis & Short, Ti Latin a Disksionario
- ^ Max Müller. Pangyuna ti siensia iti relihion. p. 28.
- ^ Kuroda, Toshio ken Jacqueline I. Stone, nagipatarus. "Ti Imperial a Linteg ti Budista a Linteg." Hapon a Warnakan iti Relihioso a Panagadadal 23.3-4 (1996)
- ^ Neil McMullin. Ti Budismo ken ti Estado iti Maikasangapulo ket innem a siglo a Hapon. Princeton, N.J. : Unibersidad ti Princeton a Pagmalditan, 1984.
- ^ Hershel Edelheit, Abraham J. Edelheit, Pakasaritaan iti Sionismo: Ti manual ken Diksionario, p.3, agdakdakamat kenni Solomon Zeitlin, Dagiti Hudio. Puli, Pagilian, wenno Relihion? ( Philadelphia: Dropsie Kolehio a Pagmalditan, 1936).
- ^ Colin Turner. Ti Islam nga awan ti Allah? New York: Routledge, 2000. pp. 11-12.
Paammo[urnosen | urnosen ti taudan]
- ^ Bayat a ti relihion ket narigat a maipalpalawagan, ti maysa a pagalagadan a modelo iti relihion, a maus-usar kadagiti relihioso a panagadadal a kurso, ket indiaya idi babaen ni Clifford Geertz, a tinawtawaganna a "kultural asistema" (Clifford Geertz, Ti Relihion a kas maysa a Kultural a Sistema, 1973). Ti maysa a panagdillaw ti modelo ni Geertz babaen Talal Asad ket inkategoriana ti relihion a kas "maysa nga antropoholiko a kategoria." (Talal Asad, Ti Pannakaipatakder iti Relihion a kas maysa nga Antropolohiko a Kategoria, 1982.)
Bibliograpia[urnosen | urnosen ti taudan]
- Saint Augustine; Dagiti Konpesar ni Santo Agostino (John K. Ryan translator); Imahen (1960), ISBN 0-385-02955-1.
- Descartes, René; Dagiti Meditasion iti Umuna Pilosopia; Bobbs-Merril (1960), ISBN 0-672-60191-5.
- Barzilai, Gad; Linteg ken Relihion; Ti Internasional a Biblioteka dagiti Salaysay iti Linteg ken Kagimongan; Ashgate (2007),ISBN 978-0-7546-2494-3
- Durant, Will (& Ariel (saan a naipammadayawan)); Ti Dumaya Tawtawiden tayo; MJF Books (1997), ISBN 1-56731-012-5.
- Durant, Will (& Ariel (saan a naipammadayawan)); Ni Caesar ken Kristo; MJF Books (1994), ISBN 1-56731-014-1
- Durant, Will (& Ariel (saan a naipammadayawan)); Ti Panawen ti Pammati; Simon & Schuster (1980), ISBN 0-671-01200-2.
- Marija Gimbutas 1989. Ti Pagsasao ti Diosen. Thames ken Hudson New York
- Gonick, Larry; Ti Karikatura aPakasaritaan ti Law-ang; Doubleday, tom. 1 (1978) ISBN 0-385-26520-4, tom. II (1994) ISBN 0-385-42093-5, W. W. Norton, tom. III (2002) ISBN 0-393-05184-6.
- Haisch, Bernard Ti Teoria ti Dios: Dagiti Law-ang, Sero puntos a luglugar, ken Ania ti Kapanggepan ti Amin -- tungtungan ti siensia a suppiatan ti relihion (Pangyuna), Red Wheel/Weiser, 2006, ISBN 1-57863-374-5
- Lao Tzu; Tao Te Ching (Victor H. Mair nangipatpatarus); Bantam (1998).
- Marx, Karl; "Pangyuna iti Parawad iti Panagdillaw iti Pilosopia ti Karbengan ni Hegel", Deutsch-Französische Jahrbücher, (1844).
- Saler, Benson; "Panangipanunotan ti Relihion: Agtaltalinaay nga Antropologo, Dagiti Transendente a Patneng, ken dagiti Di-nabedbedan a Kategoria" (1990), ISBN 1-57181-219-9
- The Holy Bible, King James Version; Baro Bilioteka ti Amerikano (1974).
- The Koran; Penguin (2000), ISBN 0-14-044558-7.
- Ti Taudan ti Sibibiag ken Ipupusay, Dagiti Mito ti Arprikano a Pnakapartuat; Heinemann (1966).
- Dagiti Daniw ti Langit ken Impierno manipud iti Taga-ugma a Mesopotamia; Penguin (1971).
- Ti Almanak ti Lubong (tinawen), World Almanac Books, ISBN 0-88687-964-7.
- Ti Serotonin a Sistema ken maysa nga Spiritual Kapadasan – Amerikano a Warnakan ti Sakiatria 160:1965-1969, Nobiembre 2003.
- Batay Linteg ti Estados Unidos
- Dagiti napili nga obra Marcus Tullius Cicero
- Ti Almanak ti Lubong (para kadagiti bilang ti kumappon kadagiti nadumaduma a relihion), 2005
- Relihion [Umuna nga Edision]. Winston King. Ensiklopedia iti Relihion. Ed. Lindsay Jones. Tom. 11. maika-2 nga ed. Detroit: Macmillan Reference USA, 2005. p7692-7701.
- Dagiti Relihion ti Lubong kenSosial nga Ebolusion dagiti sibilisasion ti Daan a Lubong nga Oikumene: Ti Perspektibo ti Ballasiw a Kultura babaen ni Andrey Korotayev, Lewiston, NY: Edwin Mellen Press, 2004, ISBN 0-7734-6310-0.
- Brodd, Jefferey (2003). Dagiti Relihion ti Lubong. Winona, MN: Saint Mary's Press. ISBN 978-0-88489-725-5.
Iti relihion a panagipalpalawagan:
- Ti immuna a nagruna nga inadal: Durkheim, Emile (1976) Dagiti Elementario a Porma ken ti Relihioso a Biag. Londres: George Allen & Unwin (iti Pranses 1912, Naipatarus ti Ingles idi 1915).
- Wilfred Cantwell Smith Ti Kayat a Sawen ken Gibus iti Relihion (1962) dagiti nota a managwat ti kosepto iti relihion a kas maysa nga ideolihiko a komunidad ken sistema dagiti doktrina, a naparang-ay idi maika-15 ken maika-16 a siglo CE.
- Maysa a distilasion iti kategoria ti Lumaud a polkloriko iti relihion: Geertz, Clifford. 1993 [1966]. Ti relihion a kas maysa a sistema ti kultura. pp. 87–125 in Clifford Geertz, Ti Interpretasion dagiti Kultura: Dagiti Napili a Salaysay. Londres: Fontana a Pagmalditan.
- Ti panagtignay a panagipalpalawag: Wallace, Anthony F. C. 1966. Relihion: Ti antropolohiko a Panakaimatangan. New York: Random House. (p. 62-66)
- Maysa nga agdama aPakabuklan: Ti Sientipiko a Panagipalpalawagan iti Relihion. Babaen ni Ph.D. James W. Dow.
- Origines de l'homme – De la matière à la conscience, Yves Coppens, De Vive Voix, Paris, 2010
- La preistoria dell’uomo, Yves Coppens, Jaka Book, Milano, 2011
Dagiti Panagadadal ti Relihion kadagiti naisangsangayan a heograpiko a lugar:
- A. Khanbaghi. Ti Apoy, ti Bituen ken ti Krus: Dagiti Minoridad a Relihion iti Mediebal ken Nasapa a Moderno nga Iran (IB Tauris; 2006) 268 a pampanid. Sosial, politiko ken pakasaritaan ti kultura dagiti minoridad a relihion ti Iran, c. 226-1722 AD.


text:
Jacques Cartier
Ni Jacques Cartier (Disiembre 31, 1491 – Septiembre 1, 1557) ket maysa idi a Pranses nga eksplorador ti kaputotan a Breton a nagtunton ti Kanada para iti Pransia.[1][2][3][4] Isu idi ti immuna nga Europeano a nagipalpalawag ti mapa[5] ti Golpo ti San Lorenzo ken dagiti igid ti Karayan San Lorenzo, nga inpanagananna "Ti Pagilian dagiti Kanada", manipud ti nagnagan nga Iroquois para kadagiti dua a dakkel a pagtaengan a nakitana idiay Stadacona (Siudad ti Quebec) ken idiay Hochelaga (Isla ti Montreal).
Nasapa a biag[urnosen | urnosen ti taudan]
Ni Jacques Cartier ket naipasngay idi 1491[6] idiay Saint-Malo, ti puerto idiay anianan a laud nga aplaya ti Bretania. Ni Cartier, nga isu idi ket maysa a nadaydayawan a marinero, ket nagpasayaat ti sosial a kasasaadna idi 1520 babaen ti pannakiasawana kenni Mary Catherine des Granches, a kamen ti maysa a nalatak a pamilia. Ti nasayaat a naganna iti Saint-Malo ket nabigbigan babaen ti kanayon a panagparangna kadagiti pagbunbigan a rehistro a kas manganak wenno saksi.[7]
Dagiti nagibasaran[urnosen | urnosen ti taudan]
- ^ Trudel, Marcel. "Cartier, Jacques". Ti Kanadiano nga Ensiklopedia. Naala idi 2009-11-09.
- ^ "Jacques Cartier". Encyclopædia Britannica. Naala idi 2009-11-09.
- ^ "Exploration — Jacques Cartier". The Historica Dominion Institute. Naala idi 2009-11-09.
- ^ "Jacques Cartier". Ti Katoliko nga Ensiklopedia. Naala idi 2009-11-09.
- ^ Dagiti mapana ket napukawen ngem naibasaran iti maysa a surat babaen ti kaanakanna a lalaki a ni Jacques Noël, a napetsaan idi 1587 ken inmaldit babaen ni Richard Hakluyt nga adda ti Panakaikabagian ti maikatlo a panagbaniaga ni Cartier, iti The Principall Navigations [...], Londres, G. Bishop, 1600.
- ^ AWan kadagiti rehistro ti panakabuniagan a nabirbirukan, ngem ni Cartier ket nangibagbaga ti tawenna kadagiti tallo a sursurat. Kitaen ti Marcel Trudel, Histoire de la Nouvelle-France, Fides, tom. 1, p. 68.
- ^ Biggar, H.P. Ti Umnong kadagiti Dokumento a mainaig kenni Jacques Cartier ken ni Sieur de Roberval, Ottawa, Dagiti Publiko ng aArkibo ti Kanada, 1930. Adda dagiti sumurok a 20 a panagbuniag ti nadakamat.
Adu pay a mabasbasa[urnosen | urnosen ti taudan]
- Blashfield, Jean F (2002), Cartier: Ni Jacques Cartier iti panagbirbiruk ti Amianan alaud a Pagdalanan, Compass Point Books, ISBN 0-7565-0122-9
- Cartier, Jacques (1993). Ramsay Cook, ed. Dagiti Panagbanbaniaga ni Jacques Cartier. Toronto: Unibersidad ti Toronto a Pagmalditan. ISBN 0-8020-5015-8.
- Greene, Meg (2004), Jacques Cartier: Ti Panagdaliasat ti Karan San Lorenzo, Rosen Central, ISBN 0-8239-3624-4
- Jacob, Yves (2000), Jacques Cartier (Pranses a bersion), Éditions l'Ancre de marine, ISBN 2-84141-145-1
- Trudel, Marcel (1966). "Cartier, Jacques". Diksionario ti Kanadiano a Biograpia. Tom. 1. Toronto: Unibersidad ti Toronto a Pagmalditan. pp. 154–172.
- Trudel, Marcel (1973). Dagiti Rugi ti Baro a Pransia, 1524–1663. Toronto: McClelland ken Stewart. ASIN B000RQPTDK
Dagiti akinruar a silpo[urnosen | urnosen ti taudan]
Midia a mainaig kenni Jacques Cartier iti Wikimedia Commons


text:
VIGAN CITY – Kinuna ni Mayor Eva Marie S. Medina a mabalin latta ni Konsehal Constante Benzon nga idatag sadino man a kayatna ti kuestionna mainaig iti mapapati nga isusurot ti city administrator iti bunggoy ti mayora bayat ti panagkampaniada para iti eleksion idi Mayo 10, 2010 ket sungbatanto ti city administrator iti umisu a tiempo ken lugar.
“…City Administrator Alquiza is mature enough, intelligent enough a mangsungbat kadagita,” kinuna ni Medina bayat ti interbio kenkuana ni Peter Rebunal itay nabiit.
Inruar ni Benzon daytoy a kuestionna iti sessionda idi Hulio 12 bayat ti pannakatratar ti reappointment ni City Administrator Milagros Alquiza kas administrador ti siudad iti babaen ti Opisina ti Mayor.
Bayat ti question hour, dinamag ni Benzon ken ni Alquiza no maipalubos a sumurot iti panagkampania ti mayora uray kabayatan ti oras ti panagopisina.
“Wen, agsipud ta co-terminus ti puesto ti city administrator iti biang ti city mayor,” insungbat ni Alquiza.
Gapu ta saan a mapnek iti sungbat ni Alquiza, kiniddaw ni Benzon ken ni Sangguniang Panlungsod Secretary Jason Avila a mangipatulod iti letter of inquiry iti Civil Service Commission wenno iti Department of Interior and Local Government mainaig iti kuestionna.
Ngem kinuna ni Medina nga uray sadino ti pangidatagan ni Benzon iti kuestionna, sungbatanto ni Alquiza.
Innayon pay ti mayora a dina pinili ni Alquiza a city administrator “no saanko a matalek nga ammona ti ob-obraenna ken sasawenna.”
Kabayatanna, kinuna ni Alquiza idi madamag no ania ti sakup ti pagrebbenganna a kas city administrator, nga isu ti support officer iti opisina ti mayor ken dagiti nadumaduma a dadaulo ti departamento ti siudad ken adda ammona iti local governance.
Nadutokan ni Alquiza a city administrator manipud idi 2001 a panagtakem ni Mayor Eva Marie S. Medina a kas mayor.
Iti naangay nga eleksion idi Mayo 10 daytoy a tawen, nailayon ni Medina a kas mayor nga awan ti kinasangona.
Kalpasan ti deliberasion, inaprobaran ti konseho ti reappointment ni Alquiza kas city administrator babaen ti butos a 10-1. Ni laeng Benzon ti bimmutos a saan a pabor iti panagtuloy ti serbisio ni Alquiza.#


text:
Felipe G. Calderón
Ni Felipe Gonzáles Calderón y Roca, ammo pay a kas ni Felipe G. Calderon (Abril 4, 1868 – Hulio 6, 1908) ket maysa idi a Filipino nga abogado, politiko, ken intelektual, ammo a kas ti "Ama ti Batay-linteg ti Malolos".
Dagiti linaon
Nasapa a biag[urnosen | urnosen ti taudan]
Naiyanak ni Calderón idiay Santa Cruz de Malabon (itan ket ti Tanza), Cavite, kada José Gonzáles Calderón ken Manuela Roca. Isu ket nagadal idiay Ateneo Municipal de Manila para kadagiti kursona iti primario ken sekondario ken naidatunan idi iti libre a matrikula. Isu ket nakaawat kadagiti nangato a pammadayaw iti grado ti Bachelor of Arts, ken kalapsanna nagtrabtrabaho iti industri ti diario ken nagsurusrat para kadagti nadumaduma a diario. Nakaitungpalan isuna a simrek idiay Unibersidad ti Santo Tomas ken nakompletona dagiti panagadalna idi 1893. Kalpasan idi nagturpos, isu ket nakipartisapado iti opisina ti linteg ni Cayetano Arellano.
Pannakairaman kadagiti Gubat ti Wayawaya ti Filipinas[urnosen | urnosen ti taudan]
Idi las-ud ti Yaalsa ti Filipino, naregget a nangsuporta ni ti titgnay ti rebolusion, ati maysa a gunglo a mangigandat ti pannakagun-od ti wayawaya manipud iti Espania. Para kadagiti aktibidadna isu ket inbalud babaen dagiti kolonial a turay ti Espaniol. Ti maysa nga eskuela idiay Tondo, Manila ket nanaganan kaniana.
Idi Septiembre 1898, kalpasan ti panagsubli ni Emilio Aguinaldo idiay Cavite manipud idiay Hong Kong, inawatna ti panangidutok kaniana ni Aguinaldo a kas representatibo ti umuna a distrito ti Paragua iti Rebulosionario a Kongreso idiay Malolos, Bulacan. Kalpasan ti Gubat ti Espaniol–Amerikano, naporma ti República Filipina (Philippine Republic) idi las-ud ti Batay-linteg ti Malolos idi Enero 25, 1899.
Bayat idi nangrugrugi ti Gubat ti Filipino–Amerikano, nagbiahe isuna idiay Manila nga idiay ket nagaparang iti sakbay ti Komision Schurman idi Abril 27, ken nagit-ited kadagiti singasing para iti restoraion ti kappia. Nakiddaw kaniana a mangiburador kadagiti alagaden para iti gobierno ti Filipinas kadagiti umuna nga ili iti las-ud ti gubat iti Estados Unidos.
Idi 1899, nagpundar ni Calderon kadagiti dua nga unibersidad ti linteg. Dagitoy ket ti Colegio de Abogados de Manila (Eskuela dagiti Abagado ti Manila) ken ti Escuela de Derecho (Eskuela dagiti Rebbeng). Nagisursuro isuna kadagitoy dua nga institusion. Idi 1904, naidutok isuna a kameng ti komision a mangiburador ti naisingasing a Kodigo ti Krimen. Nagurnos pay isuna tiLa Protección de la Infancia, (Ti Salaknib dagiti Maladaga), ti maysa nga institusion a nangipundar ti instituto ti humanitario tapno mangsalaknib ken mangaywan para kadagiti awan gundawayna a tattao.
Ipupusay[urnosen | urnosen ti taudan]
Pimmusay ni Calderon idi Hulio 6, 1908
Iti popular a kultura[urnosen | urnosen ti taudan]
- Inladawan babaen ni Johnny Barnes iti pelikula idi 2012, El Presidente.
Dagiti silpo ti ruar[urnosen | urnosen ti taudan]
Midia a mainaig kenni Felipe Gonzales Calderón Roca iti Wikimedia Commons


text:
Thursday, August 23, 2012
BUWAN NG WIKA, UBBING TI NANGITURONG TI PROGRAMA ITI ARNAP ES
Cabugao, Ilocos Sur - Rinambakan ti Arnap Elementary School ti Buwan ng Wika babaen ti naisangayan a programa a dagiti ubbing a mismo ti nangiturong ti programa. Binagi dagiti titser ti nagbuya agraman dagiti maragsakan a nagannak iti panangipakita ti tunggal grado ti pinilina nga ipresenta nga adda kanaigna iti Tema ti Buwan ng Wika: “Tatag ng Wikang Pilipino, Lakas ng Pagka-Pilipino.”
Imbatad ni Mr. Edison Sabio Savellano, Head Teacher 3, a nagun-od ti eskuelada iti maikatlo a puesto iti Poster Making Contest iti salip nga inyusuat ti Cabugao DepEd District iti panangselebrarna ti Buwan ng Wika Program idi Agosto 22, 2012 iti Cabugao South Central School.
Innayon ni Head Teacher Savellano, a napintas ti panagkammayet ti titser ken dagiti nagannak, Konseho ti Barangay, Gobierno Munisipal iti daytoy a pagadalan. Naragsak met ken magaggagaran dagiti nagannak a mapan mangbuya ti annakda no maikabilda kadagiti programa a maangay iti eskuela. Mamatida a dagiti kakastoy nga aktibidad ket tumulong a mangtubay ti kaammuan dagiti ubbing ken pannakaiyadaptarda iti dumurdur-as a sistema ti edukasion. # (Web In-Action)
Posted by Bayan ng Cabugao, Ilocos Sur at 9:15 AM
Subscribe to: Post Comments (Atom)


text:
Agkatawa ti Mayat
Kimmuyog ni Juanito ken ni tatangna a napan iti dayo. Binuybuya ni Juanito ni tatangna a mangap-apros kadagiti baka iti teltel, saka kada bakrangda. Masmasdaaw, sinaludsod ni Juanito, “Tatang, apay a kasta ti ar-aramidem?” Insungbat ni tatangna, “Kayatko ngamin ti gumatang iti baka. Kayatko a masigurado a nasalun-at ken nalaingto nga agarado wenno agguyod iti karison ti gatangek.”
Langana ti mariribukan, kinuna ni Juanito: “No kasta, kayat ni ninong a gatangen ni nanang.”
--LEONARDO S. FAGARAGAN


text:
SAN FERNANDO CITY – Kinuna ni P/Supt. Nicanor Casaclang, agdama nga officer in charge ti PRO1, nga agtultuloy ti kapolisan iti Ilocos iti nainget a kampaniana kontra sugal ken saanda nga ipalubos nga agraira manen ti maiparparit a sugal iti rehion a masakupanda.
Kanaig daytoy, impannakkel ti turayen ti PNP-Region 1 nga awanen ti operasion ti maiparparit a sugal a hueteng iti rehion uno iti sanguanan ti nainget a panangmonitor dagiti intelligence agents ti Anti-Gambling Special Operation Task Force kadagiti pro-probinsia a mapapati a pagrairaan ti hueteng.
Iti damag a rinuk-atan ti PNP Rehion I itay nabiit, naammuan nga inwayatna ti napinget a tignay a mangpaksiat iti hueteng iti rehion, kas sungbat iti nailian a kampania ken ti one-strike policy ti PNP maikontra iti daytoy illegal a sugal.
Segun pay iti PNP Region I, ti panagsardeng ti hueteng iti rehion ti mangipaneknek nga awan kinapudnona ti alegasion ti Krusadang Bayan Laban Sa Sugal a ti PNP ti operator ken protektor iti hueteng.
Dinawat ti PNP Region I ti panakipagmaymaysa dagiti umili iti polis para iti pannakapugipog iti nasao a sugal tapno naan-anayen nga agsardeng daytoy nabayagen a problema.